**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 31 Ιανουαρίου 2020, ημέρα Παρασκευή και ώρα 11.50΄, στην Αίθουσα **«Προέδρου Δημητρίου Γεωργ. Παπασπύρου» (150)** του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Γεωργίου Στύλιου, με θέμα ημερήσιας διάταξης, τη διατύπωση γνώμης από τα μέλη της Επιτροπής, σύμφωνα με τα άρθρα 32 παρ.5 και 49 Α του Κανονισμού της Βουλής, σε συνδυασμό με την παράγραφο 3 του άρθρου 6 του ν. 3328/2005, όπως έχει τροποποιηθεί και ισχύει, μετά από ακρόαση του προτεινόμενου, από την Υπουργό Παιδείας και Θρησκευμάτων, κυρία Νίκη Κεραμέως, για διορισμό στη θέση του Προέδρου του Δ.Σ. του Διεπιστημονικού Οργανισμού Αναγνώρισης Τίτλων Ακαδημαϊκών και Πληροφόρησης (Δ.Ο.Α.Τ.Α.Π.), κυρίου Ορέστη Καλογήρου.

  Στη συνεδρίαση παρέστησαν η Υπουργός Παιδείας και Θρησκευμάτων, κυρία Νίκη Κεραμέως, ο Υφυπουργός Παιδείας και Θρησκευμάτων, κ. Βασίλειος Διγαλάκης, ο προτεινόμενος για διορισμό στη θέση του Προέδρου του Δ.Σ. του Διεπιστημονικού Οργανισμού Αναγνώρισης Τίτλων Ακαδημαϊκών και Πληροφόρησης (Δ.Ο.Α.Τ.Α.Π.), κ. Ορέστης Καλογήρου, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Καλαφάτης Σταύρος, Μπουκώρος Χρήστος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κρητικός Νεοκλής, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Ακτύπης Διονύσιος, Πασχαλίδης Ιωάννης, Παπαδόπουλος Μιχαήλ, Στύλιος Γεώργιος, Ταραντίλης Χρήστος, Φωτήλας Ιάσων, Χειμάρας Θεμιστοκλής (Θέμης), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Μάρκου Κωνσταντίνος, Ζαχαριάδης Κωνσταντίνος, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Κεγκέρογλου Βασίλειος, Αρβανιτίδης Γεώργιος, Δελής Ιωάννης, Στολτίδης Λεωνίδας, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κυρίες και κύριοι συνάδελφοι, καλημέρα.

Αρχίζει η συνεδρίαση της Διαρκούς Επιτροπής Μορφωτικών Υποθέσεων, με θέμα ημερήσιας διάταξης τη διατύπωση γνώμης από τα μέλη της Επιτροπής, σύμφωνα με τα άρθρα 32 παρ.5 και 49 Α του Κανονισμού της Βουλής, σε συνδυασμό με τις διατάξεις της παραγράφου 3 του άρθρου 6 του ν. 3328/2005, όπως τροποποιήθηκε και ισχύει, μετά από ακρόαση του προτεινομένου από την Υπουργό Παιδείας και Θρησκευμάτων, κυρία Νίκη Κεραμέως, για διορισμό στη θέση του Προέδρου του Δ.Σ. του Διεπιστημονικού Οργανισμού Αναγνώρισης Τίτλων Ακαδημαϊκών και Πληροφόρησης (Δ.Ο.Α.Τ.Α.Π.), κυρίου Ορέστη Καλογήρου.

Η σημερινή συνεδρίαση γίνεται, βάσει του άρθρου32 παρ.5 του Κανονισμού της Βουλής, με το οποίο ορίζεται ότι «Οι Διαρκείς Επιτροπές ή οι Υποεπιτροπές τους μπορούν να διατυπώνουν γνώμη για τους προτεινομένους, προς διορισμό σε ορισμένες θέσεις, εφόσον αυτό προβλέπεται από τον Κανονισμό ή νόμο. Στην περίπτωση αυτήν εφαρμόζονται κατ' αναλογία οι διατάξεις 3,4 και 5 του άρθρου 49 Α.»

Προτείνω να δοθεί ο λόγος πρώτα στην κυρία Υπουργό, για δέκα λεπτά, για να παρουσιάσει καλύτερα τον προτεινόμενο, κύριο Ορέστη Καλογήρου και κατόπιν στον ίδιο τον προτεινόμενο, για μια σύντομη τοποθέτησή του, επί του θέματος, με χρόνο ομιλίας δέκα λεπτών, επίσης.

Ακολούθως, θα πάρουν τον λόγο οι εκπρόσωποι των Κομμάτων, για πέντε λεπτά ο καθένας, για τη διατύπωση της γνώμης τους. Κατά τη διάρκεια της ομιλίας των δύο πρώτων ομιλητών, μπορούν να εγγραφούν στον κατάλογο των ομιλητών όσοι εκ των Βουλευτών επιθυμούν να λάβουν τον λόγο και να υποβάλουν ερωτήσεις στον κ. Καλογήρου.

Σας επισημαίνω ότι θα τηρήσω πολύ αυστηρά το χρόνο. για να μείνετε στο θέμα της ημερήσιας διάταξης, να κάνετε ερωτήσεις στον κ. Καλογήρου. σε σχέση με τη λειτουργία του Δ.Ο.Α.Τ.Α.Π. και ό,τι έχει σχέση με τον Οργανισμό. Ευχαριστώ πολύ.

Τον λόγο έχει η Υπουργός Παιδείας και Θρησκευμάτων, κυρία Νίκη Κεραμέως.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η σημερινή μας συνεδρίαση είναι αφιερωμένη στην ακρόαση του υποψηφίου Προέδρου του Διεπιστημονικού Οργανισμού Αναγνώρισης Τίτλων Ακαδημαϊκών και Πληροφόρησης, γνωστό με το ακρωνύμιο «Δ.Ο.Α.Τ.Α.Π.». Για τη σημαντική αυτή θέση, είναι μεγάλη μας τιμή να προτείνουμε τον Καθηγητή, κ. Ορέστη Καλογήρου, του Αριστοτελείου Πανεπιστημίου Θεσσαλονίκης. Ο καθηγητής κ. Ορέστης Καλογήρου σπούδασε στο Τμήμα Φυσικής της Σχολής Θετικών Επιστημών του Αριστοτελείου Πανεπιστημίου Θεσσαλονίκης. Συνέχισε και ολοκλήρωσε τις σπουδές στο ίδιο Τμήμα του Α.Π.Θ. από όπου, ως υπότροφος του Ινστιτούτου Κρατικών Υποτροφιών (Ι.Κ.Υ.), έλαβε και το διδακτορικό του δίπλωμα. Ο καθηγητής Καλογήρου διαθέτει πολυετή ακαδημαϊκή, διοικητική, διδακτική και ερευνητική εμπειρία και βεβαίως, σημαντική διεθνή παρουσία. Έχει διατελέσει διευθυντής του Τομέα Εφαρμογών Φυσικής και Φυσικής Περιβάλλοντος του Τμήματος Φυσικής Α.Π.Θ., Πρόεδρος της Επιτροπής Εργαστηρίων και της Επιτροπής Σεμιναρίων του Τμήματος Φυσικής Α.Π.Θ.. Σήμερα, είναι διευθυντής του Εργαστηρίου Μαγνητισμού και Μαγνητικών Υλικών του Πανεπιστημίου. Είναι μέλος της Επιτροπής Κοινωνικής Μέριμνας. Διετέλεσε μέλος της Επιτροπής Ηλεκτρονικής Διακυβέρνησης του Α.Π.Θ. και της Επιτροπής Βιβλιοθήκης και Κέντρου Πληροφόρησης του ιδίου Πανεπιστημίου.

Από το 1990 έως το 1993, ήταν μεταδιδακτορικός ερευνητής στο Πανεπιστήμιο του Αμβούργου και στο Α.Π.Θ.. Από το 1993, έως το 1996, διετέλεσε συνεργαζόμενος ερευνητής στο Ινστιτούτο Επιστήμης Υλικών «ΕΚΕΦΕ Δημόκριτος». Το 1996, εξελέγη επίκουρος καθηγητής στο Τμήμα Φυσικής στο Α.Π.Θ.. Το 2002, εξελέγη αναπληρωτής καθηγητής και από το 2010 έως σήμερα είναι καθηγητής. Από το Σεπτέμβριο του 2008, έως το Φεβρουάριο του 2009, ήταν επισκέπτης ερευνητής στο Magnetic Materials Laboratory, Department of Electrical and Computer Engineering του Northeastern University, στην Αμερική. Επίσης, το 2016, ήταν επισκέπτης ερευνητής στο Harvard Medical School στο Center for Systems Biology, M.G.H., με υποτροφία, μάλιστα, του Ιδρύματος Fulbright. Διαθέτει πάρα πολύ πλούσιο συγγραφικό και ερευνητικό έργο με άρθρα του, τα οποία έχουν δημοσιευθεί, σε ελληνικά και διεθνή περιοδικά και βεβαίως, δημοσιεύσεις του υπάρχουν δημοσιευμένες σε πρακτικά συνεδρίων με κριτές.

Θα ήθελα να επισημάνω τη διαρκή παρουσία του καθηγητή Καλογήρου στα ζητήματα της ανώτατης εκπαίδευσης. Έχει αποκτήσει πολύτιμη γνώση και εμπειρία, για πολλαπλά θέματα της ακαδημαϊκής πραγματικότητα, στην Ελλάδα και στο εξωτερικό. Κατανοεί τα κρίσιμα ζητήματα των διαδικασιών ακαδημαϊκής αναγνώρισης. Μπορεί να λειτουργήσει, με όραμα και ταυτόχρονα, να επιτύχει τον εξορθολογισμό των στρεβλώσεων.

Να εστιάσω, ιδιαίτερα, στη διεισδυτική ενασχόληση, την αναλυτική σκέψη, τη μεθοδικότητα του καταξιωμένου επιστήμονα των θετικών επιστημών, που μπορεί να συγκροτήσει και να υλοποιήσει, σε επιχειρησιακούς όρους, τις απαιτούμενες για τη λειτουργία του Δ.Ο.Α.Τ.Α.Π. δράσεις. Να τονίσω δε την πολυετή εμπειρία του στην Επιτροπή Ηλεκτρονικής Διακυβέρνησης του Α.Π.Θ.. Το τονίζω αυτό, διότι, ίσως μια από τις μεγαλύτερες προκλήσεις, που έχει αυτός ο Οργανισμός, σήμερα και σ΄ αυτό πρέπει να ανταποκριθούμε ως πολιτεία, είναι ακριβώς οι μεγάλες καθυστερήσεις, οι γραφειοκρατικές αγκυλώσεις και πώς θα μπορέσουμε, μέσα από την ηλεκτρονική διακυβέρνηση, να εκσυγχρονίσουμε το πλαίσιο για τη λειτουργία του Οργανισμού αυτού.

Εκτιμώ, λοιπόν, ότι ο συνδυασμός των γνώσεων, των εμπειριών και των γενικότερων χαρακτηριστικών του καθηγητή Καλογήρου, θα συμβάλουν στην ουσιαστική ανασηματοδότηση, στο rebranding του Διεπιστημονικού Οργανισμού Αναγνώρισης Τίτλων Ακαδημαϊκών και Πληροφόρησης, το Δ.Ο.Α.Τ.Α.Π., ώστε να επιτελέσει το στρατηγικό του ρόλο.

Ας δούμε εδώ ποια είναι η πραγματική πρόκληση, που έχουμε, ως πολιτεία. Ακούει κανείς τη λέξη «Δ.Ο.Α.Τ.Α.Π.» και σκέφτεται τις πάρα πολύ μεγάλες καθυστερήσεις, τα γραφειοκρατικά εμπόδια, τις γραφειοκρατικές αγκυλώσεις. Πρέπει να απαλλάξουμε τις ελληνικές οικογένειες από την επιβάρυνση από άδικους αποκλεισμούς, που συνεπάγεται η πολύμηνη, πολλές φορές πολυετής καθυστέρηση της ακαδημαϊκής αναγνώρισης των τίτλων σπουδών του εξωτερικού. Να ανακόψουμε τη διαρροή εγκεφάλων και να μετατρέψουμε τη χρόνια αιμορραγία, σε ένα παράθυρο ευκαιρίας και για όσους θέλουν να επιστρέψουν στη χώρα μας, αλλά αγωνιούν για τις επιβαρυντικές διαδικασίες, που ισχύουν και εφαρμόζονται. Να κάνουμε πράξη τις θεμελιώδεις αρχές της δημόσιας διοίκησης, ως προς την υπεύθυνη ενημέρωση και εξυπηρέτηση των πολιτών. Να εξομαλύνουμε δυσκολίες, που αυξάνουν το φόρτο εργασίας των υπαλλήλων του Δ.Ο.Α.Τ.Α.Π. και έχουν προκαλέσει συσσώρευση αιτημάτων προς διεκπεραίωση. Να αναπτύξουμε γρήγορους μηχανισμούς και σαφείς διαδικασίες, αξιοποιώντας στο έπακρο τις δυνατότητες, που μας δίνει σήμερα η ηλεκτρονική διακυβέρνηση.

Για όλα τα παραπάνω, θεωρούμε, ως πολιτική ηγεσία του Υπουργείου, ότι ο καθηγητής Ορέστης Καλογήρου θα μπορέσει να ανταποκριθεί με τον πλέον αποτελεσματικό τρόπο στις πραγματικές προκλήσεις αυτού του Οργανισμού και αυτή ακριβώς είναι η πρόταση της πολιτικής ηγεσίας προς την Επιτροπή Μορφωτικών Υποθέσεων της Βουλής. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε, κυρία Υπουργέ**.**

Το λόγο έχει ο κ. Ορέστης Καλογήρου.

**ΟΡΕΣΤΗΣ ΚΑΛΟΓΗΡΟΥ** (**Προτεινόμενος για διορισμό στη θέση του Προέδρου του Δ.Σ. του Διεπιστημονικού Οργανισμού Αναγνώρισης Τίτλων Ακαδημαϊκών και Πληροφόρησης – Δ.Ο.Α.Τ.Α.Π.):** Κύριε Πρόεδρε, σας ευχαριστώ πολύ για την πρόσκληση στη σημερινή συνεδρίαση της Επιτροπής Μορφωτικών Υποθέσεων.

Κυρία Υπουργέ, σας ευχαριστώ, ιδιαίτερα, για την τιμή, που μου κάνετε, να με προτείνετε στη θέση του Προέδρου του Διεπιστημονικού Οργανισμού Αναγνώρισης Τίτλων Ακαδημαϊκών και Πληροφόρησης και για τα καλά σας λόγια, στην εισαγωγική σας παρουσίαση.

Κυρίες και κύριοι Βουλευτές, είναι τιμή για μένα να βρίσκομαι, σήμερα, στην Επιτροπή σας. Σέβομαι απεριόριστα το Κοινοβούλιο, ως το θεσμό, που εκφράζει τις υπέρτατες αρχές του δημοκρατικού πολιτεύματος και αισθάνομαι συγκινημένος, που βρίσκομαι, για πρώτη φορά, στη Βουλή των Ελλήνων, για να σας αναπτύξω τις σκέψεις μου για τη θέση του προέδρου του Δ.Ο.Α.Τ.Α.Π.. Εύχομαι η Επιτροπή να καταλήξει σε θετική γνώμη, ως προς την υποψηφιότητά μου.

 Η εισήγησή μου χωρίζεται σε δύο μέρη, σχηματικά, ας πούμε στο θεσμικό και το τεχνικό. Το πρώτο σχετίζεται με το γενικότερο ρόλο του Δ.Ο.Α.Τ.Α.Π. και το δεύτερο με την επείγουσα ανάγκη της αναβάθμισης της ηλεκτρονικής διακυβέρνησης στη λειτουργία του.

Ποιο είναι το θεσμικό πλαίσιο για τον Δ.Ο.Α.Τ.Α.Π.. Ο νόμος, που διέπει τον Οργανισμό αυτόν, ο ν. 3328/2005, βασίζεται, ουσιαστικά, στον ιδρυτικό νόμο του ΔΙΚΑΤΣΑ του 1979, που αντιμετώπιζε, τότε, το ζήτημα της ακαδημαϊκής αναγνώρισης πτυχίων με τους όρους της δεκαετίας του 1970, με την Ελλάδα να μην είναι ούτε καν μέλος της τότε ΕΟΚ. Σήμερα, στον ενιαίο ευρωπαϊκό χώρο ανώτατης εκπαίδευσης, στον οποίο η Ελλάδα έχει προσχωρήσει από το 1999 και στον οποίο συμμετέχουν 47 χώρες της Ευρώπης, με τη διεθνοποίηση της ανώτατης εκπαίδευσης, την ολοένα αυξανόμενη εκπαιδευτική κινητικότητα και το μεγάλο ζητούμενο του brain gain για την πατρίδα μας, είναι επείγουσα ανάγκη ο Δ.Ο.Α.Τ.Α.Π., από εργαλείο εκπαιδευτικής εσωστρέφειας να μετατραπεί σε εργαλείο εκπαιδευτικής εξωστρέφειας. Έχουν αλλάξει πολλά στο διεθνές εκπαιδευτικό τοπίο και ο φορέας αυτός χρειάζεται να προσαρμοστεί, αφενός, για να επιτελέσει τον ρόλο του και αφετέρου, για να συμβάλει, με το δικό του τρόπο, στην ανάπτυξη της χώρας.

Δυστυχώς, ο Δ.Ο.Α.Τ.Α.Π., στη συνείδηση των Ελλήνων, είναι ένας γραφειοκρατικός Οργανισμός, μη φιλικός στον πολίτη. Το Σεπτέμβριο του 2019, ο Συνήγορος του Πολίτη δημοσίευσε μια Έκθεση 144 σελίδων, σχετικά με την αναγνώριση τίτλων από τον Δ.Ο.Α.Τ.Α.Π., όπου περιγράφονται αναλυτικά οι στρεβλώσεις του θεσμικού πλαισίου και οι ακρότητες στην εφαρμογή του. Σταχυολογώ ορισμένους τίτλους από την Έκθεση του Συνηγόρου του Πολίτη:

«Η διαδικασία αναγνώρισης είναι σύνθετη και πολυδαίδαλη. Από την υποβολή της αίτησης, έως και την παραλαβή της πράξης αναγνώρισης, απαιτούνται 8 μήνες, κατά μέσο όρο – ο μέσος όρος ποτέ δε λέει, βέβαια, την αλήθεια, μπορεί να είναι και 15 μήνες – διάστημα πολύ μεγαλύτερο των 2 μηνών, που ορίζει ο νόμος».

Στον Οργανισμό υπάρχει μια συσσώρευση τεράστιου φόρτου εργασίας. Χαρακτηριστικά, αναφέρει ο Συνήγορος του Πολίτη, πάντα την τελευταία 2ετία, μόνον οι νέες αιτήσεις αναγνώρισης ανέρχονται περίπου στις 14.000. Επιπρόσθετα, ο Δ.Ο.Α.Τ.Α.Π. δέχεται πολυάριθμες αιτήσεις επαλήθευσης παλαιότερων πράξεων αναγνώρισης, περίπου 7.500 αιτήσεις επαλήθευσης παλαιών πράξεων, την τελευταία 2ετία. Χαρακτηριστικά, με μια αίτηση – αυτό μπορεί να είναι του ΑΣΕΠ, μπορεί να είναι ενός εργοδότη, μπορεί να είναι του κράτους – έχει ζητηθεί η επαλήθευση, μέχρι και 700 πράξεων αναγνώρισης, της γνησιότητάς τους, δηλαδή.

Ένα πρόβλημα, που μαστίζει τον Δ.Ο.Α.Τ.Α.Π., εδώ και πάρα πολλά χρόνια, είναι η υποστελέχωση. Με στοιχεία του Σεπτεμβρίου 2019 του Συνηγόρου του Πολίτη, οι προβλεπόμενες οργανικές θέσεις Ειδικών Εισηγητών – οι Ειδικοί Εισηγητές, η καρδιά του συστήματος στον Δ.Ο.Α.Τ.Α.Π., είναι οι άνθρωποι, που, με τα αυξημένα προσόντα, υπηρετούν εκεί, ώστε να κρίνουν τους φακέλους των υποψηφίων για την αναγνώριση – αρχικά ήταν 21. Κατόπιν, μειώθηκαν σε 14 θέσεις, εκ των οποίων οι 5 είναι κενές και μια υπάλληλος, Ειδική Εισηγήτρια, είναι σε απόσπαση. Έτσι, σήμερα οι Ειδικοί Εισηγητές είναι 7 και, μάλιστα, ο ένας είναι στο Παράρτημα Θεσσαλονίκης. Αναμένεται σύντομα, απ’ ό,τι πληροφορήθηκα, γιατί, πριν από δύο μέρες, είχα τη χαρά να έχω μια πολύ χρήσιμη και εποικοδομητική συζήτηση με την κυρία Παπαδοπούλου, τη νυν Πρόεδρο του Δ.Ο.Α.Τ.Α.Π., η τοποθέτηση ακόμη 4 Εισηγητών. Οι οργανικές θέσεις μονίμων διοικητικών υπαλλήλων είναι 23, από τις οποίες είναι καλυμμένες οι 14, ενώ η μία είναι υπάλληλος, σε μακρόχρονη άδεια. Τέλος, οι αποσπασμένοι εκπαιδευτικοί - διοικητικοί, δηλαδή, για διοικητικές θέσεις, είναι 19, οι 16 στην Αθήνα και οι 3 στο Παράρτημα Θεσσαλονίκης. Ακόμη, επισημαίνεται από το Συνήγορο του Πολίτη ότι είναι υποστελεχωμένο το Δικαστικό Γραφείο του Νομικού Συμβουλίου του Κράτους, που εδρεύει, στο ΔΙΚΑΤΣΑ.

 Ένας άλλος χαρακτηριστικός τίτλος από την Έκθεση είναι η πολυπλοκότητα του μηχανισμού λήψης αποφάσεων και η ανεπαρκής πληροφόρηση των αιτούντων. Δυνητικά, σε μια πράξη αναγνώρισης, για το θεσμικό πλαίσιο το σημερινό, εμπλέκονται έως και έξι Όργανα συν μια Διεύθυνση του Δ.Ο.Α.Τ.Α.Π.: Ο Ειδικός Εισηγητής, η Επιτροπή Ακαδημαϊκών Συμβούλων, που είναι Καθηγητές Πανεπιστημίου, ανά την Επικράτεια, των οποίων τη συνδρομή μπορεί να ζητήσει ο Ειδικός Εισηγητής, η Εκτελεστική Επιτροπή, που είναι 3μελής, επιτροπές, μέσα από τα 21 μέλη του Δ.Σ., που είναι όλοι Καθηγητές Πανεπιστημίου και ανάλογα με τις ειδικότητες σχηματίζονται 3μελείς Εκτελεστικές Επιτροπές, το αρμόδιο Τμήμα του Δ.Σ., που είναι χωρισμένο σε δύο τμήματα, να το πω πολύ σχηματικά και μη με παρεξηγήσετε, θετικές και ανθρωπιστικές επιστήμες - υπάρχουν και υποδιαιρέσεις, αλλά αυτά είναι τα δύο τμήματα - το Δ.Σ. σε ολομέλεια, ο Πρόεδρος του Δ.Σ. που, ως αυτοτελές όργανο, εμπλέκεται στην πράξη αναγνώρισης και πολλές φορές χρειάζεται η εμπλοκή της Διεύθυνσης Αναγνώρισης Αλλοδαπών Τίτλων.

 Σε περίπτωση, τώρα, που πρέπει να προηγηθεί κρίση επί του ομοταγούς αλλοδαπού εκπαιδευτικού ιδρύματος, δηλαδή, κάποιου εκπαιδευτικού ιδρύματος, το οποίο δεν έχει κριθεί ποτέ από το Δ.Ο.Α.Τ.Α.Π., έρχεται, πρώτη φορά, ένας απόφοιτος, οι καθυστερήσεις στη διεκπεραίωση, φυσικά, θα ενταθούν ακόμη περισσότερο, διότι πρέπει να προηγηθεί η αναγνώριση του ομοταγούς του ιδρύματος.

 Όσον αφορά στο δεύτερο μέρος της εισήγησης, που του έχω δώσει τον τίτλο «Ηλεκτρονική Διακυβέρνηση», όπως είπε και η κυρία Υπουργός, με την εμπειρία των τεσσάρων ετών θητείας μου και μάλιστα η θητεία μου έληξε, πριν από δύο μήνες, στην Επιτροπή Ηλεκτρονικής Διακυβέρνησης του Α.Π.Θ., και θα με συγχωρήσετε γι΄ αυτήν την αποστροφή, μακράν την καλύτερη ηλεκτρονική διακυβέρνηση, ανάμεσα στα Α.Ε.Ι. της χώρας, είμαι περήφανος γι΄ αυτό, προτείνω τα ακόλουθα, με στόχο την κατά το δυνατόν μεγαλύτερη αύξηση του ρυθμού διεκπεραίωσης αιτήσεων, με τελικό στόχο, η διεκπεραίωση όλων των αιτήσεων να γίνεται εντός των 60 ημερών, που προβλέπει ο νόμος. Γι' αυτό το σκοπό σκοπεύω να ζητήσω τη συνδρομή του Υπουργείου Ψηφιακής Πολιτικής, μέσα από συνεργασία με το Υπουργείο, για να υλοποιήσουμε ένα ολοκληρωμένο σχέδιο αναβάθμισης της ηλεκτρονικής διακυβέρνησης. Για αυτόν το σκοπό χρειάζεται, οπωσδήποτε, να έχουμε τη στελέχωση, την ανύπαρκτη, το ανύπαρκτο τμήμα IT, δηλαδή, των τεχνικών πληροφορικής, Information Technology. Απαραίτητη προϋπόθεση, για να προχωρήσουμε στο σχέδιο αυτό, είναι η ένταξη, με μετάταξη, με απόσπαση, δεν ξέρω, στο δυναμικό του Δ.Ο.Α.Τ.Α.Π., τουλάχιστον, δύο τεχνικών πληροφορικής.

 Δεύτερη δράση, που χρειάζεται είναι να συγκρατήσουμε δομημένες και ομογενοποιημένες διαδικασίες έκδοσης πράξεων. Αυτό σημαίνει εισαγωγή ISO, στη διαδικασία, να είναι πιστοποιημένη και προτυποποιημένη η διαδικασία με ISO αναγνώριση πράξεων, για τη διαφάνεια και την αποτελεσματικότητα και έγκριση εσωτερικού κανονισμού και οργανισμού, που προβλέπονται και από το νόμο. Επίσης, η κυρία Παπαδοπούλου με ενημέρωσε, ότι έχει ήδη εκπονήσει και είναι, από το Μάιο του 2019, στο Υπουργείο ένα σχέδιο οργανισμού και εσωτερικού κανονισμού. Θα κοιτάξω, βέβαια και εγώ, ως Πρόεδρος, αν η Επιτροπής σας με εγκρίνει τελικά, να έχω και τη δική μου ματιά, αλλά να προχωρήσει γρήγορα η έγκριση του οργανισμού και του εταιρικού κανονισμού.

 Επίσης, μια άλλη δράση, που είναι απαραίτητη, είναι η ανανέωση της ιστοσελίδας του Δ.Ο.Α.Τ.Α.Π.. Μπήκα να τη δω, σαν χρήστης, δεν είναι φιλική, αυτό που λέμε στην πληροφορική δεν είναι φιλική, είναι φτωχή πληροφορικά, στο περιβάλλον, στις πληροφορίες που δίνει, είναι παλιάς τεχνολογίας ιστοσελίδα, δεν είναι διαδραστική. Νομίζω ότι θα βοηθήσει πάρα πολύ και η επικαιροποίηση και η καταγραφή όλων των στατιστικών στοιχείων. Τα στατιστικά στοιχεία είναι πάντα ένα πάρα πολύ χρήσιμο εργαλείο, για να χαράσσει κανείς δράσεις, μέσα σε έναν οργανισμό. Θα χρειαστεί γι΄ αυτό να γίνει μια εισαγωγή ενός υποκείμενου λογισμικού, το οποίο θα καταγράφει, σε πραγματικό χρόνο, στατιστικά στοιχεία. Σήμερα, τα στατιστικά στοιχεία, που είναι δημόσια αναρτημένα στην ιστοσελίδα, είναι πολύ φτωχά και αφορούν μόνο στο διάστημα 2010 – 2014, δηλαδή, έχουν περάσει πέντε - έξι χρόνια και δεν έχουν ανανεωθεί. Επειδή ένα μεγάλο πρόβλημα είναι η ενημέρωση των πολιτών, που ενδιαφέρονται για την πορεία των αιτήσεων τους, σκοπεύω να προβώ σε δράσεις αλλαγής τον τρόπο ενημέρωσης των ενδιαφερομένων. Θα δω τη δυνατότητα δημιουργίας ενός help desk, δηλαδή ενός συστήματος δυο τουλάχιστον υπαλλήλων, οι οποίοι, με ένα σύστημα ticketing, που είναι ένας τεχνικός όρος, τα συστήματα αυτά υπάρχουν open source, δηλαδή, δεν κοστίζουν τίποτα, μπορεί να τα εγκαταστήσει κάνεις από open source πηγές, για την ηλεκτρονική διαχείριση των τηλεφωνημάτων και των αιτημάτων διακυβέρνησης.

 Επίσης, η κυρία Παπαδοπούλου μου είπε χαρακτηριστικά ότι το τηλεφωνικό κέντρο σήμερα είναι έτσι φτιαγμένο, που παίρνεις, για παράδειγμα, τον τάδε υπάλληλο, την κατώτερη βαθμίδα, αν μιλάει το κέντρο, στέλνει το τηλέφωνο στον άλλο, στον άλλο, και εάν μιλάνε όλοι, φθάνει στου Προέδρου το τηλέφωνο και ο πολίτης λέει στον πρόεδρο «Κύριε Πρόεδρε, πού είναι η αίτηση μου;». Αυτό δεν είναι σύστημα ενημέρωσης και, συνήθως, ποτέ δεν απαντάει και κανένας. Άρα, χρειαζόμαστε ένα σύστημα, γιατί έχει να κάνει με τα δικαιώματα του πολίτη, με την ισονομία. Η ενημέρωση είναι πάρα πολύ σημαντική.

 Επίσης, ένα άλλο πρόβλημα, που αντιμετωπίζει ο Δ.Ο.Α.Τ.Α.Π. και του φορτώνει πάρα πολύ όγκο εργασίας, είναι αυτό, που είπα προηγουμένως, οι αιτήσεις από τρίτους φορείς της γνησιότητας και επαλήθευσης πράξεων αναγνώρισης διαφόρων υποψηφίων.

Για το λόγο αυτόν, προτείνω το σύστημα lifecycle management. Είναι μια αδιάβλητη διαδικασία, ένα σύστημα αποθήκευσης των πράξεων αναγνώρισης για πάντα. Πρέπει να έχει για «πάντα» την πράξη αναγνώρισης, όπως λέμε στην ηλεκτρονική διακυβέρνηση, για επαλήθευση των πράξεων, σε πραγματικό χρόνο. Παραδείγματος χάριν, σκοπεύω να προτείνω την εισαγωγή μιας πλατφόρμας, που είναι ήδη έτοιμη και λέγεται eDiplomas, την έχει αναπτύξει το Greek Universities Network, το γνωστό GUnet, έχει αναδειχθεί από το κέντρο ηλεκτρονικής διακυβέρνησης του Α.Π.Θ., δηλαδή, το έχει κατασκευάσει το Α.Π.Θ. και προς το παρόν, υποστηρίζει μόνο το Αριστοτέλειο και το Καποδιστριακό Πανεπιστήμιο για την επαλήθευση, σε πραγματικό χρόνο, των τίτλων σπουδών. Πιλοτικά, θα μπορούσε να ενταχθεί και ο Δ.Ο.Α.Τ.Α.Π.. Έχω, ήδη, συζητήσει με τον διευθυντή του ΚΗΔ του Α.Π.Θ. και έχουμε πει ότι θα μπορούσε, πιλοτικά, να λειτουργήσει για το Δ.Ο.Α.Τ.Α.Π.. Βασικές υπηρεσίες θα μπορούν να είναι αυτεπάγγελτος έλεγχος επαλήθευσης πράξεων αναγνώρισης στο ίντερνετ. Μπαίνει ο φορέας του ΑΣΕΠ, οποιοσδήποτε, με συγκατάθεση ρητή του ενδιαφερομένου, γιατί, χωρίς ηλεκτρονική συγκατάθεση, δεν θα μπορεί να δει κανένας τίποτε. Αναγνώριση, λοιπόν, της εγκυρότητας της ψηφιακής υπογραφής πράξης και της εγκυρότητας αντιγράφου πράξης, δυνατότητα ανάκλησης εξουσιοδότησης από τον ενδιαφερόμενο και εφαρμογή διαχείρισης πρότυπων πράξεων.

Ψηφιοποίηση παλαιών πράξεων αναγνώρισης. Σήμερα, το αρχείο στα υπόγεια του Δ.Ο.Α.Τ.Α.Π., περιλαμβάνει 200.000 πράξεις αναγνώρισης στο χαρτί. Από την ενημέρωση της κυρίας Παπαδόπουλου, έμαθα ότι με ένα πρόγραμμα του ΕΣΠΑ, για 5.500 ανέργους, που υλοποιήθηκε, πρόσφατα, υπήρξαν 5 άτομα, που, το Μάρτιο τελειώνει η περίοδος της επιδότησης τους, που έχουν καταφέρει να έχουν κάνει 15.000 πράξεις αναγνώρισης από τις 200.000, αλλά το Μάρτιο θα φύγουν, οπότε θα ζητήσω να βρούμε πόρους είτε από το ΕΣΠΑ είτε αλλιώς, για να συνεχιστεί και να ολοκληρωθεί αυτό.

Ο τελικός στόχος, όπως είπε και η κυρία Υπουργός, είναι το rebranding του Δ.Ο.Α.Τ.Α.Π., για να γίνει ένας φιλικός οργανισμός τόσο στον Έλληνα πολίτη, που έχει αποκτήσει τίτλους στο εξωτερικό όσο και στον αλλοδαπό, που επιθυμεί να έρθει και να σπουδάσει στη χώρα μας και να αποκτήσει τίτλους στο εσωτερικό της χώρας μας. Στόχος μου είναι από εμπόδιο στο Brain Gain και στην εκπαιδευτική εξωστρέφεια, ο Δ.Ο.Α.Τ.Α.Π. να μετατραπεί σε εργαλείο ανάπτυξης της χώρας και μετατροπής της σε ισχυρό περιφερειακό εκπαιδευτικό κόμβο.

Επιτρέψτε μου, να κάνω μια εκ βαθέων προσωπική τοποθέτηση. Είμαι προϊόν του ελληνικού δημοσίου πανεπιστημίου και το υπηρετώ, αδιάλειπτα, πάνω από 25 χρόνια, με πλήρη αφοσίωση στα διδακτικά, ερευνητικά και διοικητικά μου καθήκοντα. Παράλληλα, έχω εργαστεί στο εξωτερικό είτε ως μεταδιδακτορικός ερευνητής στο Πανεπιστήμιο του Αμβούργου είτε ως επισκέπτης ερευνητής στα κορυφαία πανεπιστήμια των Η.Π.Α., όπως είναι το Northeastern University, στη Βοστόνη και το Harvard Medical School. Έτσι, θεωρώ ότι συνδυάζω τη βαθιά γνώση του ελληνικού και του διεθνούς ακαδημαϊκού χάρτη, με τις πλούσιες εμπειρίες, που έχω αποκομίσει, από τη στενή μου επαφή με ιδρύματα και πανεπιστήμια του εξωτερικού. Επιπρόσθετα, εδώ και πάνω από 10 χρόνια, αγωνίζομαι με όλες μου τις δυνάμεις για την αναβάθμιση, τη μεταρρύθμιση και την ακαδημαϊκή αξιοπρέπεια του δημόσιου πανεπιστημίου. Πιστεύω στην υπέρβαση του εκπαιδευτικού απομονωτισμού, στην εκπαιδευτική εξωστρέφεια, στη συνεχή παρακολούθηση των διεθνών εξελίξεων στο χώρο της ανώτατης παιδείας. Όραμά μου είναι ο Δ.Ο.Α.Τ.Α.Π. να μετασχηματιστεί σε ένα σύγχρονο οργανισμό, που θα εξυπηρετεί και θα υπηρετεί τον Έλληνα πολίτη, θα διευκολύνει το Brain Gain και θα στηρίζει την προσέλκυση ξένων φοιτητών στο ελληνικό δημόσιο πανεπιστήμιο.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει ο κ. Ανδριανός.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, κύριε Καλογήρου, για εμάς, για την Κυβέρνηση της Ν.Δ., ο Δ.Ο.Α.Τ.Α.Π. αποτελεί στρατηγικό φορέα για το πεδίο της εκπαίδευσης και με τις πρωτοβουλίες της Κυβέρνησης, προχωράμε σε τομές, για την ουσιαστική αναβάθμιση της εκπαίδευσης, σε ισχυρές βάσεις, με ουσιαστικό περιεχόμενο, για τη δημιουργία όρων, μεταξύ άλλων, οικονομικής ανάπτυξης. Σε αυτό το πλαίσιο, η επανασηματοδότηση του Δ.Ο.Α.Τ.Α.Π., όπως ακούσαμε και από την Υπουργό και από τον κ. Καλογήρου, είναι προτεραιότητα και πρέπει να είναι προτεραιότητα. Γιατί, με αυτή τη διαδικασία, μπορούμε να πετύχουμε μείωση αποκλεισμών, που έχουν προκαλέσει οι πολύ μεγάλες καθυστερήσεις στην αναγνώριση των τίτλων, καθώς και γραφειοκρατικές επιβαρύνσεις. Είπε η κυρία Υπουργός, προηγουμένως, ότι ακούει η κοινωνία, ο κόσμος, «Δ.Ο.Α.Τ.Α.Π.» και αμέσως, το πρώτο που έρχεται στο μυαλό όλων, είναι οι καθυστερήσεις, η ταλαιπωρία. Γι' αυτό, λοιπόν, πρέπει να προχωρήσουμε σε αυτήν την επανασηματοδότηση και πρέπει να έχουμε στόχο την προσέλκυση νέων, καθώς και καταξιωμένων επιστημόνων, που βρίσκονται στο εξωτερικό. Επίσης, στην εμπέδωση μιας σχέσης εμπιστοσύνης, ανάμεσα στον πολίτη και το κράτος, ώστε να υπάρχει άμεση και αξιόπιστη πληροφόρηση.

Τώρα, για την καταλληλότητα του Καθηγητή, του κ. Ορέστη Καλογήρου, για τη θέση του προέδρου του Δ.Ο.Α.Τ.Α.Π., ακούσαμε και το όραμα του, τις θέσεις του, τις προτεραιότητες. Όπως έχετε δει και εσείς στο βιογραφικό του, έχει ένα ισχυρό ακαδημαϊκό και ερευνητικό προφίλ και διαθέτει αξιόλογη εμπειρία διοίκησης, ώστε να ανταποκριθεί, με επιτυχία στο σύνθετο και απαιτητικό έργο του Δ.Ο.Α.Τ.Α.Π.. Διαθέτει τεχνοκρατική αντίληψη, την οποία καλείται να διοχετεύσει στον επιβεβλημένο για τον Δ.Ο.Α.Τ.Α.Π. εκσυγχρονισμό. Ακούσαμε κάποιες σκέψεις, πριν από λίγο, από τον ίδιο. Γνωρίζει καλά τα ζητήματα ακαδημαϊκής αναγνώρισης, μέσα από τη συσσωρευμένη θητεία του, στο ακαδημαϊκό πεδίο, στην Ελλάδα, καθώς και από τη γνώση και εμπειρία του από συνεργασίες, με σημαντικά ιδρύματα του εξωτερικού και πιστεύω, ότι μπορεί να αξιοποιήσει την εμπειρία, που έχει αποκομίσει, στην Ελλάδα και στο εξωτερικό, προκειμένου να αναβαθμίσει τον Δ.Ο.Α.Τ.Α.Π., ώστε να λειτουργήσει αποτελεσματικά και χωρίς αθέμιτες περιοριστικές λογικές, θεσμικά, με διαφάνεια, εξορθολογίζοντας διαδικασίες και αξιοποιώντας σύγχρονα εργαλεία ψηφιακής διακυβέρνησης, με σκοπό την παροχή ποιοτικών υπηρεσιών, αξιοποιώντας το ανθρώπινο δυναμικό του Οργανισμού, με επιχειρησιακό σχεδιασμό, ώστε να πετύχει το ρόλο, που θα του ανατεθεί από την Πολιτεία, αφού πρώτα εγκριθεί η θέση του από την Επιτροπή μας. Πρέπει, λοιπόν, να δώσει όλες τις δυνάμεις του και πιστεύω ότι θα το κάνει και γι' αυτό, είμαστε θετικοί στην εισήγηση της Υπουργού, για τον κ. Καλογήρου.

Πριν κλείσω, να κάνω δύο - τρεις ερωτήσεις. Ήθελα να ρωτήσω και άλλα, όμως, με πρόλαβε με τις απαντήσεις, που έδωσε, μέσα από την τοποθέτηση του. Θα ήθελα, λοιπόν, να τον ρωτήσω, καταρχήν, αν, κατά την άποψή του, είναι επαρκές το σημερινό νομοθετικό πλαίσιο, για να πετύχει η αναβάθμιση του Δ.Ο.Α.Τ.Α.Π. και η απεμπλοκή του από τη μεγάλη συσσώρευση αιτημάτων. Δεύτερον. Τι θα κάνετε με τους υποψήφιους εκπαιδευτικούς, για το διαγωνισμό του ΑΣΕΠ; Τρίτον. Ποιο πιστεύετε ότι είναι το σημαντικότερο πρόβλημα του Δ.Ο.Α.Τ.Α.Π.; Δηλαδή, την πρώτη μέρα, που θα πάτε, ποια είναι η πρώτη απόφαση και πώς θα προχωρήσετε; Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε τον κ. Ανδριανό. Το λόγο έχει ο κ. Μάρκου.

 **ΚΩΝΣΤΑΝΤΙΝΟΣ ΜΑΡΚΟΥ:** Ευχαριστώ πολύ, κύριε Πρόεδρε. Η σημερινή συζήτηση, που έχει κύριο θέμα την αξιολόγηση του υποψηφίου για την προεδρία του Δ.Ο.Α.Τ.Α.Π., από τα πράγματα, εισάγει στην κουβέντα και το θέμα του Δ.Ο.Α.Τ.Α.Π., των κολεγίων, των πανεπιστημίων. Είναι αυτονόητο ότι είναι αλληλένδετα αυτά τα θέματα.

 Έτσι, λοιπόν, με την πρόσφατη συζήτηση, που συζητήσαμε, στη νομοθετική διαδικασία, πριν λίγο, ο Δ.Ο.Α.Τ.Α.Π. επανήλθε στο προσκήνιο. Σύμφωνα με την αλληλογραφία, μεταξύ Κυβέρνησης και Ευρωπαϊκής Επιτροπής, την οποία απέκρυψε, αδικαιολόγητα, η κυρία Υπουργός Παιδείας από τη Βουλή και αντικοινοβουλευτικά, παρά το αίτημα όλων των Κομμάτων της αντιπολίτευσης, ο Δ.Ο.Α.Τ.Α.Π., με επιστολή του, παρείχε στην Υπουργό Παιδείας πλήθος επιχειρημάτων αντίκρουσης της επιστολής, για την αναγνώριση των πτυχίων. Η επιστολή, μεταξύ άλλων, αναφέρει ότι η αναγνώριση ακαδημαϊκών προσόντων αποτελεί αποκλειστική αρμοδιότητα των κρατών - μελών και βεβαίως, ότι η νομοθετική ρύθμιση, που εισήχθη, συνιστά παραβίαση συνταγματικής επιταγής. Η κυρία Υπουργός Παιδείας αγνόησε την επιστολή, δεν χρησιμοποίησε το νομικό οπλοστάσιο, που της παρείχε, ο από την ίδια εποπτευόμενος φορέας, ικανοποιώντας τις απαιτήσεις και τα συμφέροντα των κολεγιαρχών.

Σε αυτή τη διαδικασία, ο κ. Καλογήρου, ο οποίος, διερευνώντας τα δεδομένα του, παρατηρώ, ότι είναι μάχιμος στο δημόσιο λόγο και λαλίστατος, θα έλεγα και αυτό, ως ένα βαθμό, συνιστά μειονέκτημα, απαντάει, λοιπόν, ότι με αφορμή την επιστολή της Κομισιόν, αναπαράγοντας το βίντεο της κυρίας Υπουργού, προφανώς προαλείφετο για αυτή την υποψηφιότητα, είναι καταπέλτης για το κατά πόσα χρόνια εφάρμοζε ο ΣΥ.ΡΙΖ.Α. την επαγγελματική ισοδυναμία αποφοίτων κολεγίων, σε θέσεις εκπαιδευτικού και πόσα χρόνια το ΚΙΝΑΛ. Μετά, βέβαια, την αποκάλυψη της επιστολής της τέως προέδρου του Δ.Ο.Α.Τ.Α.Π. έπεσε σιγή ασυρμάτου. Το μόνο σίγουρο είναι, ότι μετά την τοποθέτηση του κ. Καλογήρου, την προαλειφόμενη, στην προεδρία του Δ.Ο.Α.Τ.Α.Π., δεν θα ξανατεθεί ζήτημα αντισυνταγματικότητας.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Μάρκου, για το Δ.Ο.Α.Τ.Α.Π. πέστε μας, γιατί περιφερειακά κινήστε.

**ΚΩΝΣΤΑΝΤΙΝΟΣ ΜΑΡΚΟΥ:** Πρόεδρος του Δ.Ο.Α.Τ.Α.Π. θα γίνει. Τι γίνεται με τους τομείς, που δεν έχουν νομικά πρόσωπα ιδιωτικού δικαίου, τα κολέγια, τι πρόκειται να γίνει με αυτό, για την αναγνώρισή τους; Πώς σκέφτεται να τοποθετηθεί ο κ. Καλογήρου, στην de facto κατάργηση του Δ.Ο.Α.Τ.Α.Π.; Η κυρία Υπουργός έχει πει ότι θα φέρει αναβάθμιση. Δέχεται ο κ. Καλογήρου να ενταχθεί σε έναν φορέα, στον οποίο δεν ξέρει τι ευθύνες θα έχει; Προφανώς, δέχεται. Εννοούμε εν τη πράξει, κυρία Υπουργέ. Εγώ λέω όλες τις αλήθειες, δεν λέω τις μισές.

Ας έρθουμε, τώρα, στον κ. Καλογήρου. Διερευνώντας το βιογραφικό του, για το οποίο οφείλω να τον συγχαρώ, έχει φέρει ένα ερευνητικό έργο, το οποίο, πραγματικά, είναι αξιόλογο, με δεδομένο, ότι είναι ένας ερευνητής, που δεν έχει δουλέψει ερευνητικά στο εξωτερικό. Ο κ. Καλογήρου δεν έχει εμπειρία από το εξωτερικό, για να μπορέσει να κρίνει και πτυχία πανεπιστημίων. Έχει πάει τρεις μήνες στο Χάρβαρντ, μεsabbatical, που είναι η ρουτίνα των πανεπιστημίων και άλλους τρεις μήνες επισκέπτης - ερευνητής. Αυτή είναι η θητεία του στα διεθνή φόρα των πανεπιστημίων. Θα ήθελα να ήξερα και τι ερευνητικό υλικό βγήκε από εκεί. Άρα, λοιπόν, έχουμε ένα θέμα σε αυτό.

Ένα δεύτερο είναι η διοικητική εμπειρία, που τόνισε, η κυρία Υπουργός: Επιτροπή κοινωνικής μέριμνας, επιτροπή ηλεκτρονικής διακυβέρνησης, προσέξτε, μέλος της επιτροπής, ούτε καν πρόεδρος, μέλος της επιτροπής βιβλιοθήκης. Είναι αυτές διοικητικές εμπειρίες, για να αναλάβει την ευθύνη χειρισμού ενός τεράστιου φορέα, σαν το Δ.Ο.Α.Τ.Α.Π.; Ερχόμαστε τώρα, για να διαμορφώσουμε και μια πλήρη άποψη, στο συνολικό προφίλ του εξαίρετου συναδέλφου. Αρχίζοντας την αλληλογραφία, από πολλά χρόνια πριν, το 2006 λ.χ., διαβάζω, θυμάστε ποιος ήταν κυβέρνηση, το 2006, η Κυβέρνηση διατείνεται ότι με τους νόμους για την αξιολόγηση της δια βίου εκπαίδευσης, τη μετατροπή του ΔΙΚΑΤΣΑ σε Δ.Ο.Α.Τ.Α.Π., η κυρία Γιαννάκου και κυρίως με το νομοσχέδιο - φάντασμα για τα Α.Ε.Ι. και την ιδεολογική της, δίκην του σοβιετικού κόμματος, εμμονή στα ιδιωτικά πανεπιστήμια, εξάντλησαν όλα τα περιθώρια κοινωνικού διαλόγου. Ψεύδεται, για την κυρία Γιαννάκου.

Πάλι για την κυρία Γιαννάκου, λοιπόν, ώριμα αιτήματα για τομές στα ΑΕΙ της μεγάλης πλειοψηφίας των φοιτητών κάηκαν στη λαίλαπα της κυβερνητικής αμετροέπειας. Άρθρο του 2012: «Ο νόμος συνάντησε τη λυσσαλέα αντίδραση» – εννοεί της κυρίας Διαμαντοπούλου – «των Πρυτάνεων, ως κατ’ εξοχήν εκφραστών του κομματικοποιημένου και φατριαστικού τμήματος του Πανεπιστημίου». Οι Πρυτάνεις είναι, κατά τον κύριο Καλογήρου, αυτοί. Ένας άλλος πανεπιστημιακός, όπως συμπληρώνει, ο κύριος Αρβανιτόπουλος, ανέλαβε την κατεδάφιση της μεταρρύθμισης.

Προχωράμε για τα Συμβούλια Ιδρύματος. Καταγγέλλει ότι τα εξωτερικά μέλη του Συμβουλίου θα πρέπει να έχουν τουλάχιστον πτυχίο ΑΕΙ και άλλα ακαδημαϊκά προσόντα. Θεωρεί, για να σας δώσω να καταλάβετε, κύριοι συνάδελφοι, ότι τα μέλη στα Συμβούλια Ιδρύματος των Πανεπιστημίων δεν πρέπει να έχουν πτυχίο Πανεπιστημίου, πρέπει να είναι από την αγορά, με ό,τι σημαίνει αυτό. Αυτά όσον αφορά την ακαδημαϊκότητά του. Όσον αφορά τις δημοκρατικές του αντιλήψεις, για δεκαετίες, τα ελληνικά πανεπιστήμια διαμορφώθηκαν, με βάση τη λογική ότι κάθε συλλογικά λαμβανόμενη απόφαση είναι ορθή. Έτσι, όμως, η ατομική ευθύνη κρύφτηκε, κάτω από χαλί του αλάθητου της συλλογικότητας. Στο εσωτερικό των Πανεπιστημίων, το 2011, οι μειοψηφικές ομάδες πανεπιστημιακών επιδίδονταν σε μάχη χαρακωμένων και ταυτόχρονα, πολλές πρυτανικές αρχές - πως γίνεται οι μειοψηφικές ομάδες και πολλές πρυτανικές αρχές - δεν μας το λέει, μάλλον, εξυπηρετεί το σκεπτικό του. Άρθρο που εκεί το τελειώνει ο κύριος Καλογήρου. Δεν υπάρχουν δημοκρατικά επιχειρήματα για αντιδημοκρατικές πρακτικές. Αυτό είναι ανατριχιαστικό, αν το εφαρμόσουμε και στην πολιτική μας.

Πέραν των άλλων, έχουμε και ένα προφίλ, το οποίο δεν ταιριάζει με την ακαδημαϊκότητα. Ο κύριος Καλογήρου είναι φανατικός χρήστης του Facebook και μάλιστα με διαδικασίες, που είναι στην αγοραία, θα έλεγα, λειτουργία του - ανοίγει και κλείνει λογαριασμούς, ανάλογα - και γράφει για συνάδελφο πανεπιστημιακό «… αυτός ο τύπος που έγραφε, στο «ΧΩΝΙ», το 2013, ότι κυβερνούν νάρκισσοι, παρανοϊκοί και αναίσθητοι, έγραψε σήμερα άρθρο, για να μας πει ότι είμαστε ψυχοπαθείς, αντιΣΥΡΙΖΑ, ο σύζυγος της κυρίας τάδε».

Από πότε θεωρείται προσόν η έλλειψη διοικητικής εμπειρίας για τη διοίκηση ενός φορέα; Ο κύριος Καλογήρου αποτελεί πολιτική γραμμή επιβράβευσης της κομματικής αντιπολιτευτικής γραμμής στο ΣΥΡΙΖΑ. Έχει λάβει εύσημα από τον κύριο Μητσοτάκη. Κύριε Πρόεδρε, που και εσείς είχατε στο παρελθόν κατηγορήσει κομματικές επιλογές, για τους προηγούμενους προέδρους Δ.Ο.Α.Τ.Α.Π., είμαι περίεργος πως θα τοποθετηθείτε στην υποψηφιότητά αυτή.

Ποια είναι η άποψη του κυρίου Καλογήρου για την αναγνώριση των κολλεγίων; Να μπούμε στην ουσία. Θα πρέπει να γίνεται από το Δ.Ο.Α.Τ.Α.Π.; Παραβιάζεται το άρθρο 16 του Συντάγματος; Ποιος είναι ο ρόλος του Δ.Ο.Α.Τ.Α.Π. στην προάσπιση της δημόσιας παιδείας και των δημόσιων Πανεπιστημίων;

Τέλος, πώς μπορεί να ανταποκριθεί ο κ. Καλογήρου στη συγκεκριμένη θέση, με δεδομένη την έλλειψη διοικητικής εμπειρίας που έχει; Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Μάρκου, για την ιστορία, γιατί πολλοί συνάδελφοι δεν το γνωρίζουν. Όντως, εγώ είχα τοποθετηθεί, ως Βουλευτής και όχι ως Εκπρόσωπος της Νέας Δημοκρατίας, στην τοποθέτηση της νυν Προέδρου, που έληξε η θητεία της, της κυρίας Παπαδόπουλου, αλλά είχα διαβάσει την Εισήγηση, που είχε κάνει Εκπρόσωπος του ΣΥΡΙΖΑ, στην επιλογή του πρώην Προέδρου, που είχε προταθεί, από την τότε Κυβέρνηση - νομίζω ήταν το ΠΑ.ΣΟ.Κ. στην κυβέρνηση. Τη δικιά του εισήγηση είχα διαβάσει, όχι τη δική μου. Άρα, δεν είχα κάνει προσωπικές κρίσεις.

**ΚΩΝΣΤΑΝΤΙΝΟΣ ΜΑΡΚΟΥ:** Δεν το είχατε υιοθετήσει, δηλαδή.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Όχι. Διάβασα την Εισήγησή του και εξέφρασα τη διαφωνία.

**ΜΕΡΟΠΗ ΤΖΟΥΦΗ:** Συγγνώμη, κύριε Πρόεδρε, επί της διαδικασίας.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Συγγνώμη, δεν τελείωσα. Είναι καταγεγραμμένο και στα Πρακτικά. Την εισήγηση διάβασα και είπα το κατά πόσο μπορεί να έχει κάποιος συνέπεια λόγων, στην ίδια Επιτροπή, για το ίδιο θέμα, για το ίδιο αντικείμενο.

**ΜΕΡΟΠΗ ΤΖΟΥΦΗ:** Ωραία. Εντάξει, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Λοιπόν, πείτε μας, κύριε Μάρκου, αν είστε αρνητικός στην τοποθέτηση.

 **ΚΩΝΣΤΑΝΤΙΝΟΣ ΜΑΡΚΟΥ:** Είναι αυτονόητο.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Είναι αυτονόητο, λοιπόν, ότι είναι αρνητική η τοποθέτηση.

**ΜΕΡΟΠΗ ΤΖΟΥΦΗ:** Κύριε Πρόεδρε, παρακαλώ να μου δώσετε το λόγο για το θέμα, το οποίο θίξατε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Βεβαίως.

**ΜΕΡΟΠΗ ΤΖΟΥΦΗ:** Επειδή είναι δημόσιες οι συνεδριάσεις και τυχαίνει, σε εκείνη τη συνεδρίαση, να είμαστε κάποιοι παρόντες, να θυμίσω ότι είχε γίνει και τότε μια πολύ δύσκολη συνεδρίαση. Είχατε τοποθετηθεί αρνητικά, απέναντι στην κυρία Παπαδοπούλου και είχατε πει ότι το πολιτικό πρόσημο είναι αυτό, που σας κάνει να τοποθετηθείτε αρνητικά. Και δεύτερον, είχατε χρησιμοποιήσει, ως επιχείρημα, το γεγονός ότι δεν ήταν μέλος του Διοικητικού Συμβουλίου του Δ.Ο.Α.Τ.Α.Π., άρα, δεν είχε την ανάλογη διοικητική εμπειρία.

Η κυρία Παπαδοπούλου ήταν και μέλος της Συγκλήτου και Πρόεδρος Τμήματος. Άρα, σε επίπεδο ακαδημαϊκό, είχε πολύ μεγαλύτερη ακαδημαϊκή εμπειρία από τον προτεινόμενο συνάδελφό μας. Είχατε, όμως, θέσει αυτά τα δύο σημεία, τα οποία είναι και καταγεγραμμένα στα Πρακτικά. Και, ως Ηπειρώτες, θα πρέπει να αναγνωρίζουμε την πραγματικότητα των γεγονότων. Ευχαριστώ για τη δυνατότητα, που μου δώσατε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας θυμίζω ότι απάντησα στον κύριο Μάρκου ότι η δική μου τοποθέτηση, τότε, στην Επιτροπή, ήταν η ανάγνωση της τοποθέτησης του τότε Εισηγητή, στην προηγούμενη επιλογή, του κυρίου Κουράκη.

Λοιπόν, αυτές ήταν οι προσωπικές μου κρίσεις, σε σχέση με την κυρία Παπαδοπούλου. Αλλά για την κομματική τοποθέτηση είχα χρησιμοποιήσει την πρόταση του, που ήταν τελείως αντίθετη με αυτό, το οποίο γινόταν.

Λοιπόν, προχωρούμε. Από το Κίνημα Αλλαγής, η κυρία Χαρά Κεφαλίδου έχει το λόγο.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ, κύριε Πρόεδρε. Σας καλωσορίζουμε, κύριε Καλογήρου, στην Επιτροπή μας. Θέλω να σας πω ότι αναλαμβάνετε, σήμερα, όπως φαίνεται από την πορεία της διαδικασίας, έναν φορέα, ο οποίος έχει ακουμπήσει την καθημερινότητα της ελληνικής οικογένειας, με έναν τρόπο, μάλλον επώδυνο.

Όλοι μας, όσοι έχουμε υπάρξει μεταπτυχιακοί φοιτητές στο εξωτερικό, είχαμε την ευκαιρία να περάσουμε παλιά από το ΔΙΚΑΤΣΑ, νυν Δ.Ο.Α.Τ.Α.Π.. Και θα σας πω ότι ήταν άσκημη εμπειρία. Η πραγματικότητα ξεπερνούσε, κατά πολύ, τις προσδοκίες του φορέα. Συστάθηκε, για να μπορέσει να είναι επιτελικός ο ρόλος του. Ενενήντα ημέρες ήταν - εάν θυμάστε - η ολοκλήρωση της διαδικασίας. Αυτοί οι χρόνοι είναι, νομίζω, στα πλαίσια της επιστημονικής φαντασίας. Έμειναν στα χαρτιά.

Επίσης, πάρα πολλοί άνθρωποι, όχι μόνο μέσα σε ένα συγκεκριμένο χρονικό διάστημα δεν πήραν την απάντηση και προχώρησαν την πορεία της ζωής τους, αλλά πολλοί ταλαιπωρούνται ακόμη με Αποφάσεις, οι οποίες δημιουργούν μια ιδιότυπη ομηρία. Και θέλω να αναφερθώ, κυρίως, σε ανθρώπους, οι οποίοι τελειώνουν κάποια κολέγια στο εξωτερικό και είναι μηχανικοί 3ετούς φοίτησης. Μην ξεχνάτε ότι εδώ, επειδή είμαι μηχανικός, έχουμε 5 χρόνια για την ολοκλήρωση των πτυχίων μας. Λοιπόν, υπάρχουν ακόμη άνθρωποι, οι οποίοι δεν ξέρουν με ποιον τρόπο μπορούν να πάρουν μια ισοδυναμία πτυχίου. Σας το λέω, διότι είναι ένα από τα θέματα, που σίγουρα θα συναντήσετε. Και αυτό, διότι ο φορέας δεν έχει μπει καν στη διαδικασία να τους πει ότι πρέπει να κάνουν έναν κύκλο μαθημάτων, για να μπορέσουν να πάρουν ισοτιμία πτυχίου και να βγείτε στην αγορά εργασίας.

Αυτά, προφανώς, θα τα αντιμετωπίσετε, θα τα δείτε στην πορεία, ξεκινώντας τη θητεία σας στον φορέα.

Εγώ θέλω να σας πω ότι, όντως, η γραφειοκρατία, οι στρεβλώσεις, η αδυναμία επικοινωνίας, η έλλειψη σαφούς απάντησης έχει δημιουργήσει μια πάρα πολύ αρνητική εικόνα για το πώς ο Δ.Ο.Α.Τ.Α.Π., μέχρι τώρα, ανταποκρίνεται στις μεγάλες αγωνίες της ελληνικής οικογένειας, που, έτσι κι αλλιώς, έχει μια άποψη ότι τα παιδιά μας πρέπει να είναι με μεταπτυχιακά, διδακτορικά. Είναι μια νοοτροπία, που και γι’ αυτήν πρέπει να γίνει πολύ μεγάλη συζήτηση για το πού οδηγούμαστε, ειδικά, σε μια εποχή, που το μέγιστο μέλημά μας πρέπει να είναι η δυνατότητα να έχουμε ανθρώπους, με τεχνική εξειδίκευση, γιατί αυτά ζητάει η αγορά εργασίας και αυτά δίνουν μεγαλύτερες δυνατότητες στα παιδιά μας, για να μπορέσουν, όχι μόνο στην Ελλάδα, αλλά και διεθνώς να σταδιοδρομήσουν.

Τα μεγάλα προβλήματα, με τα οποία έχετε να αναμετρηθείτε, είναι σίγουρα αυτός ο καινούργιος νόμος, άρθρο 50, το οποίο ψηφίσαμε, για τα κολέγια. Θέλω να μας πείτε λίγο την προσωπική σας άποψη, πώς βλέπετε το ρόλο του Δ.Ο.Α.Τ.Α.Π. στα καινούργια δεδομένα, που δημιουργούνται, διότι, αν θυμάστε καλά, με τον προηγούμενο νόμο, ο Δ.Ο.Α.Τ.Α.Π. ήταν αποκλειστικά ο φορέας, ο οποίος έδινε τις ακαδημαϊκές ισοτιμίες. Τώρα, με το διαζευκτικό «ή», που έχει μπει στο νόμο, υπάρχουν παράλληλες λειτουργίες και άλλων φορέων, π.χ. επιμελητήρια, που δίνουν τα επαγγελματικά δικαιώματα. Θέλω λίγο να μας πείτε πώς αντιλαμβάνεστε εσείς την πορεία του φορέα Δ.Ο.Α.Τ.Α.Π. σε αυτό το καινούργιο πλαίσιο;

Επίσης, μαθαίνω, με την τοποθέτησή σας, ότι προχωράτε - και το θεωρώ εξαιρετικά θετικό - στη συνεργασία με το Υπουργείο Ηλεκτρονικής Διακυβέρνησης. Είναι μια κίνηση, που έπρεπε να γίνει, εδώ και πάρα πολλά χρόνια, γιατί, χωρίς να ψηφιοποιηθεί η διαδικασία, χωρίς να υπάρχει πιστοποίηση ISO, επίσης πολύ σημαντικό στην εισήγησή σας, νομίζω, αν δεν υπάρχει μια κανονικοποίηση και μια τυποποίηση των δραστηριοτήτων, θα ψαχνόμαστε σε αέναους κύκλους, που δεν θα βγάζουν αποτέλεσμα.

Θεωρώ ότι «παλεύετε» με μια γραφειοκρατία, χωρίς, όμως, να έχετε τα εργαλεία τα κατάλληλα. Δηλαδή, ο ανθρώπινος παράγοντας και οι υποδομές, αυτή τη στιγμή, που λείπουν από το φορέα, είναι δύο μεγάλα θέματα - δεν ξέρω πώς θα τα αντιμετωπίσετε - και επίσης, έχετε ένα απαρχαιωμένο νομοθετικό πλαίσιο, το οποίο έχω την αίσθηση ότι κι αυτό θα χρειαστεί προτάσεις, από τη μεριά σας, για αναβάθμιση.

Κλείνοντας, θέλω να σας πω ότι εσείς εδώ δεν κρίνεστε για την ακαδημαϊκότητά σας. Άλλοι φορείς κάνουν αυτήν την αξιολόγηση. Εσείς εδώ θα κριθείτε για τις διοικητικές σας ικανότητες, για το πόσο θα μπορέσετε να δώσετε μια άλλη «πνοή» σε ένα φορέα, που, μέχρι σήμερα, έχει «ταλαιπωρήσει» την ελληνική κοινωνία.

Με την επιφύλαξη ότι η όλη προσπάθεια θα πρέπει να αξιολογείται, γιατί σήμερα, ουσιαστικά, ξεκινάτε, αλλά πρέπει σε αυτό να μας δώσετε τη δυνατότητα, ως Επιτροπή Μορφωτικών Υποθέσεων, να αξιολογήσουμε και στην πορεία την παρουσία σας και στη λογική ότι στα θέματα της παιδείας, το «Κίνημα Αλλαγής» θέλει να έχει την ευρύτητα να λειτουργεί, με μια συναίνεση και με μια λογική, ότι δίνουμε πάντα περιθώρια στην Κυβέρνηση να κάνει τις δικές της επιλογές, με τις οποίες θα αξιολογηθεί και θα μετρηθεί.

Εμείς θα είμαστε θετικοί σε ό,τι αφορά τη δική σας τοποθέτηση, αλλά περιμένουμε από εσάς ενημέρωση, γρήγορα βήματα και, φυσικά, να ξέρετε ότι η αξιολόγηση θα είναι διαρκής, γιατί καταλαβαίνουμε ότι ο Δ.Ο.Α.Τ.Α.Π. είναι ένας φορέας, που, πραγματικά, έχει νόημα να λειτουργήσει, με πολύ γρήγορους ρυθμούς, αλλά κυρίως, αποτέλεσμα. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Από το Κομμουνιστικό Κόμμα Ελλάδας, το λόγο έχει ο κ. Δελής.

**ΙΩΑΝΝΗΣ ΔΕΛΗΣ**: Θα ξεκινήσω από τα επείγοντα - και απευθύνομαι και στον προτεινόμενο νέο πρόεδρο του Δ.Ο.Α.Τ.Α.Π., όσο και στην προτείνουσα Υπουργό - πριν πούμε την άποψή μας για το πρόσωπο και για το ρόλο, που καλείται να επιτελέσει, στο συγκεκριμένο Οργανισμό. Τα επείγοντα είναι ότι εκατοντάδες εκπαιδευτικοί, αυτήν τη στιγμή, που μιλάμε, έχοντας πάρει ένα μεταπτυχιακό δίπλωμα στο εξωτερικό, δεν έχουν πάρει ακόμη την αναγνώριση, που έπρεπε να έχουν πάρει και, σύμφωνα με το νόμο, έπρεπε να γίνεται το πολύ εντός τριών μηνών ! Δεν έχουν πάρει την αναγνώριση αυτού του τίτλου και έτσι, δεν μπορούν να το αξιοποιήσουν και να το χρησιμοποιήσουν στο διαγωνισμό, που τρέχει, του ΑΣΕΠ. Είναι κάτι, με το οποίο νομίζω ότι πρέπει να ασχοληθείτε, κατά προτεραιότητα και πρέπει να λυθεί – απευθύνομαι και στους δύο – άμεσα τις επόμενες μέρες, για να μην πω τις επόμενες ώρες, επειδή οι προθεσμίες είναι, έτσι και αλλιώς, ασφυκτικές. Το γνωρίζετε.

Για να έρθω στην ουσία της σημερινής συνεδρίασης, σε ό,τι αφορά τη διατύπωση γνώμης, γιατί αυτό κάνει η Επιτροπή, σήμερα, διατυπώνει τη γνώμη της για ένα διορισμό από τη μεριά της πολιτικής ηγεσίας του Υπουργείου Παιδείας, για το Δ.Ο.Α.Τ.Α.Π.. Εμείς δεν θα αμφισβητήσουμε, όπως έκανε ο ΣΥΡΙΖΑ, ούτε τις επιστημονικές περγαμηνές του κυρίου Καλογήρου, ούτε την όποια διοικητική του εμπειρία. Θεωρούμε τις μεν επιστημονικές περγαμηνές αδιαμφισβήτητες – μάλιστα γέμισαν ολόκληρες σελίδες εδώ από ό,τι είδαμε – τη δε διοικητική εμπειρία επαρκή, σύμφωνα με την άποψη της προτείνουσας ηγεσίας του Υπουργείου.

Για μας το πρόβλημα βρίσκεται αλλού, ότι όλη αυτή η επιστημοσύνη και η διοικητική εμπειρία ποια τελικά πολιτική έρχονται να υπηρετήσουν. Αυτό είναι το κύριο και το ουσιαστικό σε ό,τι αφορά την εκπαίδευση. Εδώ νομίζω ότι ο κ. Καλογήρου, με το δημόσιο λόγο του, με τις τοποθετήσεις του, αλλά και με την τοποθέτησή του, πριν από λίγο, η οποία ειδικά το τελευταίο μέρος ακούστηκε, κατά την άποψή μας, ως ομολογία πίστεως στις αναδιαρθρώσεις, οι οποίες εξελίσσονται στην εκπαίδευση, υπό την αιγίδα, βεβαίως, της Ε.Ε. και τις ζούμε – θα αναφερθώ εν τάχει σε αυτές – νομίζω ότι είναι πάρα πολύ καθαρός.

Γνωρίζουμε από τις δημόσιες τοποθετήσεις του, για την άποψή του, σε ό,τι αφορά την «τορπίλη», η οποία κυριολεκτικά έπεσε στα πτυχία, από το άρθρο 50, για την αναγνώριση των κολεγίων. Νομίζω ότι είναι σύμφωνος με αυτό, εκτός αν άλλαξε γνώμη. Ας μας το πει ο ίδιος σε λίγο. Γνωρίζουμε τη θέση του για το ζήτημα της κατάργησης του πανεπιστημιακού ασύλου, ένα ζήτημα κομβική σημασίας, έτσι ώστε το μόνο άσυλο, που θα υπάρχει πια στα πανεπιστήμια, να είναι το επιχειρηματικό άσυλο, διότι περί αυτού πρόκειται. Ακούσαμε πριν από λίγο, έστω και με μια γενικόλογη τοποθέτηση, τις θέσεις του, γύρω από τις εξελισσόμενες αντιεκπαιδευτικές διαρθρώσεις, τις οποίες λέει ότι πιστεύει και φυσικά δεν μπορεί παρά να υπηρετήσει.

Μετά απ' όλα αυτά, καταλαβαίνετε ότι το Κ.Κ.Ε. δεν θα μπορούσε, όχι μόνο να δώσει σύμφωνη γνώμη, αλλά καταλήγει στο να δώσει την αρνητική του γνώμη, να έχει αρνητική θέση για το διορισμό του κυρίου Καλογήρου στο συγκεκριμένο Οργανισμό, χωρίς αυτό να έχει καμία προσωπική αιχμή. Έτσι και αλλιώς, η κριτική του Κ.Κ.Ε. έχει πάντα πολιτικά χαρακτηριστικά. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει ο κ. Μπούμπας, από την Ελληνική Λύση.

**ΚΩΝΣΤΑΝΤΙΝΟΣ ΜΠΟΥΜΠΑΣ**: Κύριε καθηγητά, καλώς ήρθατε. Το ζητούμενο για εμάς είναι να μην επαναληφθούν αμαρτίες του παρελθόντος, δηλαδή, να μην υπάρχει ένας Δ.Ο.Α.Τ.Α.Π., που να είναι το παρελθόν, που έρχεται από άλλη πόρτα ! Δηλαδή, υπήρχαν πολλές αγκυλώσεις του ΔΙΚΑΤΣΑ σε ό,τι αφορά και την αναγνώριση πτυχίων, κατά τη δεκαετία του 1980, αλλά και οι γραφειοκρατικές αγκυλώσεις. Άρα, λοιπόν, πρέπει να πάμε σε μια αναδιάρθρωση επί της ουσίας, η οποία θα παρέχει δικαιοσύνη, τα κριτήρια, που απαιτούνται εκ του νόμου, σε ό,τι αφορά την αναγνώριση των τίτλων σπουδών και με ένα απλό χαρτί, διότι έχετε να κάνετε με την παιδεία ενός ανθρώπου, το «επίσταμαι», την εκπαίδευση. Άρα, μπαίνει και ο ανθρώπινός σας χαρακτήρας και η επιστημονική σας κατάρτιση.

Για εμένα και για εμάς μιλάει και εκεί το παραγόμενο αποτέλεσμα. Το αν γράφετε εσείς στο Facebook ή στο Instagram, εμένα δεν με ενδιαφέρει. Εμένα με ενδιαφέρει να βγει δουλειά. Θέλω, βέβαια, να μη χάσετε και την ανθρώπινη ιδιότητά σας. Εκεί που χρειάζεται, να χτύπησε το χέρι στο τραπέζι. Εκεί που χρειάζεται να δώσετε τα εύσημα, να τα δώσετε. Εκεί που χρειάζεται να νευριάσετε, να νευριάσετε και, αν πείτε και καμία κουβέντα παραπάνω, είναι ανθρώπινο. Παραγόμενο αποτέλεσμα να βγει.

Το θέμα είναι ότι, ως φυσικός, που είσαστε, αν υποθέσουμε ότι είστε ο πυρήνας, ο πυρήνας, χωρίς νετρόνια ή πρωτόνια, δεν λειτουργεί. Τι θα κάνετε με το διοικητικό σας προσωπικό, με τους ανθρώπους, που σας περιστοιχίζουν; Θα έχουν την κατάλληλη εκπαίδευση, προκειμένου να διεκπεραιώσουν, χωρίς καθυστέρηση, την αναγνώριση πτυχίων; Εμένα μου θυμίζει την καταβολή των συντάξεων, όπως περιμένει ο άλλος να πάρει 17 μήνες την σύνταξη, ώσπου να του γίνει η αναγνώριση του τίτλου σπουδών, θα έχει βγει στη σύνταξη ! Η αγορά εργασίας δεν μπορεί να περιμένει, θέλει τον μεταπτυχιακό τίτλο στην ώρα του, για να μπορεί το παιδί να μη χάσει την ευκαιρία να δώσει εξετάσεις είτε στο δημόσιο είτε στον ιδιωτικό τομέα. Και ο ιδιωτικός τομέας, πλέον, δεν περιμένει δεν είναι, όπως παλιά. Το πρώτο, που του ζητάνε, είναι η εξειδίκευση.

Θα αντιμετωπίσετε πολλά προβλήματα, θα σας έρθουν, όπως έρχονταν στη δεκαετία του 1980, διότι - οι κυβερνήσεις εδώ είναι υπόλογες - έχουν αναγνωριστεί πτυχία αμφιβόλου ποιότητας και προέλευσης. Μπορεί να έρθουν πανεπιστήμια, που ούτε καν τα ξέρουμε, δεν είναι χαρτογραφημένα, εκεί πρέπει να δείτε πως θα τα αντιμετωπίσετε. Για τα κολλέγια, που εμείς αντιδράσαμε, από την αρχή, ως Ελληνική Λύση. Άλλο πανεπιστήμιο, άλλο κολλέγιο. Τι κολλέγιο είναι, με τι κριτήρια, πως φοίτησε κάποιος, πως πήρε αυτό το χαρτί, το οποίο θα σας το φέρει για να το εξετάσετε. Τα παράβολα, που πληρώνει ο ελληνικός λαός, μπαίνοντας μέσα στον κατάλογο δεν είναι λίγα, είναι αρκετά. Άρα, πρέπει να σεβαστούμε, πάνω απ’ όλα, τα χρήματα του ελληνικού λαού, ο οποίος πληρώνει, ακόμη και μια αίτηση, που θα κάνει, πρέπει να πληρώσει μέχρι και 1.000 ευρώ, δεν αναφερθήκαμε σε αυτό. Άρα, λοιπόν, ο ιδρώτας του Έλληνα οικογενειάρχη πρέπει να έχει ανταπόκριση. Φτιάξτε ένα καλό call center, το οποίο θα συμπεριφέρεται, σωστά στον άνθρωπο, που θα παίρνει τηλέφωνο. Εκπαιδεύστε όσο μπορείτε το προσωπικό σας, με καλή συμπεριφορά και ανθρώπινο χαρακτήρα και όσο μπορείτε, να μην καθυστερείτε τους ανθρώπους, που σας έχουν εμπιστευτεί την εκπαίδευσή τους να τους την αναγνωρίσετε. Τα κριτήρια να είναι αυστηρά, σε εύλογο χρονικό διάστημα και να μην επαναληφθεί και να είναι η προσπάθεια σισύφειος.

Να κάνουμε κάτι καλό, έχετε περγαμηνές, φαντάζομαι η επιλογή να είστε υποψήφιος δεν έγινε τυχαία από τους αρμόδιους, κάτι είδαν, κάτι εξέτασαν, φίλτραραν, αποκωδικοποίησαν και είδαν την εμπειρία σας. Το ότι είστε σε δημόσιο πανεπιστήμιο, το Αριστοτέλειο, που έχει μια μεγάλη ιστορία, το θεωρώ θετικό. Τι να το κάνω εγώ, όταν κάποιος είναι συνέχεια στο εξωτερικό; Δεν είναι μόνο το ότι θέλει να έχει ζύμωση με τους φοιτητές και με την πραγματικότητα. Σας εύχομαι καλή επιτυχία στο έργο σας, είμαστε θετικοί, ως Ελληνική Λύση, απέναντι σε αυτό το πολύ δύσκολο έργο, που καλείστε, για να εξυπηρετήσετε, πάνω απ’ όλα, τον πολίτη.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κύριος Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Κύριε Καλογήρου, καλώς ήρθατε στην Επιτροπή μας και στη Βουλή. Κυρίες και κύριοι Βουλευτές, μέλη της Επιτροπής μας, είμαστε όλοι εδώ, σήμερα, για να πούμε τη γνώμη μας στην πρόταση της Υπουργού Παιδείας και Θρησκευμάτων για το διορισμό του κυρίου Καλογήρου, στη θέση του Προέδρου του Δ.Ο.Α.Τ.Α.Π.. Όλα όσα συζητούσαμε, την προηγούμενη εβδομάδα, κατά τη διάρκεια της ψήφισης του νομοσχεδίου – εννοώ του εκπαιδευτικού νομοσχεδίου, ιδιαίτερα για την τριτοβάθμια εκπαίδευση – τίθενται άμεσα, απλά και νοικοκυρεμένα, σε ισχύ. Ποιος θα περίμενε, εδώ μέσα, το αντίθετο;

Εξάλλου, μιλάμε, πλέον, για ένα επικυρωμένο από την πλειοψηφία νομοσχέδιο, είναι νομοσχέδιο, που είναι νόμος του κράτους, επομένως, ποιος ο λόγος να αντιδρούμε, θα μπορούσε εύκολα και εύλογα, ίσως, να υποστηρίξει κανείς. Απαντάμε ότι αντιδρούμε, καταρχάς, γιατί έχουμε το δικαίωμα, εάν όχι την υποχρέωση να αντιδρούμε, εφόσον βρισκόμαστε, σε μια χώρα με δημοκρατικό πολίτευμα και, ως εκ τούτου, η έκφραση διαφορετικής άποψης είναι επιβεβλημένη. Επίσης, αντιδρούμε, γιατί έρχεται μπροστά μας, ως πρόταση της Υπουργού, ένα πρόσωπο, το οποίο - ας μου επιτραπεί η έκφραση - είναι «επιβαρυμένο» από τις στενές, κοινωνικές, διαδικτυακές του προτροπές και ευλογίες υπέρ του «Ναι», στο δημοψήφισμα του 2015 και κατ' επέκταση, υπέρ της Ν.Δ.. Σε αυτό το σημείο, οφείλουμε να ξεκαθαρίσουμε και να τονίσουμε ότι, ως ΜέΡΑ25, η κριτική, που ασκείται στο πρόσωπο του κ. Καλογήρου, ασφαλώς και δεν είναι επί προσωπικού, σε καμία περίπτωση. Παγίως, υποστηρίζουμε ότι δεν έχουμε προσωπικά, με τα πρόσωπα, που επιλέγει η Κυβέρνηση της Ν.Δ., για διάφορες θέσεις, αλλά, ασφαλώς και έχουμε πρόβλημα με την προαποφασισμένη και σαφώς διατυπωμένη στα σχετικά νομοσχέδια πολιτική, που θα κληθούν να εφαρμόσουν αυτά τα πρόσωπα. Ο κ. Καλογήρου, εξάλλου, και τα πτυχία του τα έχει και τα μεταπτυχιακά του τα έχει και τις διατριβές του και όλα όσα χρειάζεται, θα έλεγε κανείς, για να τον κάνουν έναν ιδανικό υποψήφιο, για την πλήρωση της συγκεκριμένης θέσης. Το λέω αυτό, με απόλυτη πίστη και σοβαρότητα, στο πρόσωπό σας. Ωστόσο, μοιραία, κυρία Υπουργέ, επανέρχεται η επωδός, που χαρακτηρίζει αυτό το πρώτο επτάμηνο, πλέον, τη διακυβέρνηση της χώρας από την Κυβέρνησή σας, οι αναμνήσεις, φοβάμαι, κυρία Υπουργέ, ότι ξαναγυρίζουν. Τι εννοώ; Εννοώ ότι ο κ. Καλογήρου έρχεται, εδώ, έτοιμος να αναλάβει τα καθήκοντά του Δ.Σ. του Δ.Ο.Α.Τ.Α.Π., ως ο εκλεκτός, εκείνος, που του ανταποδίδονται, κατά τη γνώμη μας, οι χαρές, τις οποίες είναι επίσης έτοιμος να ανταποδώσει εκ νέου, σε ένα αέναο γαϊτανάκι πολιτικών σχέσεων εξάρτησης. Αυτό, κατά τη γνώμη μας, είναι ένα από τα συστατικά των πραγμάτων, που πτωχεύσαν, αυτή τη χώρα.

Επίσης, οφείλουμε να παρατηρήσουμε και το εξής, κατά τη διάρκεια αυτής της σύντομης ζωής αυτής της Κυβέρνησης, δεν υπάρχει ένα, μα ένα πρόσωπο, το οποίο να μην έδωσε, συστηματικά, τον αγώνα στα πληκτρολόγια και στα μέσα κοινωνικής δικτύωσης, για το «Μένουμε Ευρώπη», για τον Κυριάκο Μητσοτάκη και υπέρ του διχασμού, για τον οποίο πάλεψαν όλες οι περίφημες κοινωνικές ομάδες, οι οποίες σύσσωμες, όπως θα θυμάστε, τότε, ήταν υπέρ του «Ναι». Δεν υπάρχει ούτε ένα πρόσωπο, το οποίο να μην έχει λάβει μια θέση στην Κυβέρνηση ή να μην έχει διορισθεί ή τοποθετηθεί σε κάποια θέση εξουσίας και εάν έχει μείνει έστω και ένας αδιόριστος, έχουμε τη βεβαιότητα και την πίστη ότι η Κυβέρνηση θα το διορθώσει, σύντομα ! Από τον Λυκούργο Λιαρόπουλο, εκπρόσωπο της Ελλάδας, σήμερα, στον ΟΑΣΑ για θέματα Υγείας, μέχρι την εθνική μας συντονίστρια, την κυρία Ειρήνη Αγαπηδάκη και τώρα τον «ελληνόφωνο Ευρωπαίο καθηγητή», κατά τη δική σας δήλωση, κ. Καλογήρου, εσείς αυτοπροσδιοριστήκατε, ως «ελληνόφωνος Ευρωπαίος καθηγητής». Η Κυβέρνηση κάνει πράξη την ψηφιακή διακυβέρνηση, που υποσχέθηκε. Όσοι έδωσαν δικτυακές μάχες για τον εξευρωπαϊσμό μας, μέσω μνημονίων, και για τον Κυριάκο Μητσοτάκη και για το «Μένουμε Ευρώπη», κατά τα μαύρα χρόνια, όπου η Ν.Δ. δεν βρισκόταν στην εξουσία, σήμερα, έρχονται να διαφεντεύουν διάφορες πτυχές της κοινωνικής μας ζωής και της μοίρας μας ! Ποιοι είμαστε εμείς, που θα τολμήσουμε να μη φωνάξουμε μαζί με το κυβερνητικό Facebook, «Ο αγώνας τώρα δικαιώνεται» ; Μα, το ΜέΡΑ25 !

Καταψηφίζουμε τον κ. Καλογήρου, για τους λόγους, που προανέφερα. Ευχαριστώ.

 Στο σημείο αυτό, έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Καλαφάτης Σταύρος, Μπουκώρος Χρήστος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κρητικός Νεοκλής, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Ακτύπης Διονύσιος, Πασχαλίδης Ιωάννης, Παπαδόπουλος Μιχαήλ, Μελάς Ιωάννης, Στύλιος Γεώργιος, Ταραντίλης Χρήστος, Φωτήλας Ιάσων, Χειμάρας Θεμιστοκλής (Θέμης), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Κάτσης Μάριος, Μάρκου Κωνσταντίνος, Ζαχαριάδης Κωνσταντίνος, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Κεγκέρογλου Βασίλειος, Αρβανιτίδης Γεώργιος, Δελής Ιωάννης, Κομνηνάκα Μαρία, Στολτίδης Λεωνίδας, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Ταραντίλης.

**ΧΡΗΣΤΟΣ ΤΑΡΑΝΤΙΛΗΣ:** Ευχαριστώ, κύριε Πρόεδρε. Αυτό που με ενδιαφέρει, ιδιαίτερα, από τον Δ.Ο.Α.Τ.Α.Π. είναι να δίνει έμφαση, κυρίως, στο θέμα ποιότητα, μέσω των κανόνων, που θα προτείνει. Σας μεταφέρω ένα παράδειγμα, που μου είχε συμβεί, όταν είχα την τιμή να είμαι Πρόεδρος στο Τμήμα Διοικητικής Επιστήμης και Τεχνολογίας του Οικονομικού Πανεπιστημίου Αθηνών. Βρισκόμουν σε ένα συνέδριο, στην Αμερική και έρχεται ένας συνάδελφος, ο οποίος ήταν full professor σε top πανεπιστήμια της Αμερικής και μου είπε ότι ενδιαφέρεται να έρθει στο τμήμα μου, διότι ήθελε να γυρίσει την Ελλάδα. Του είπα ότι υπάρχουν ανοιχτές προκηρύξεις, στις οποίες θα μπορούσε να υποβάλει υποψηφιότητα και ούτω καθεξής.

Έψαξε. Λέω, γιατί όχι, υπάρχουν ανοικτές προκηρύξεις, να υποβάλετε υποψηφιότητα και ούτω καθεξής. Μετά από λίγο καιρό, γύρω στους δέκα με δώδεκα μήνες, με παίρνει ο ίδιος άνθρωπος τηλέφωνο και μου λέει «Κύριε Ταραντίλη, σας είχα συναντήσει τότε, αλλά δεν θα υποβάλω την αίτησή μου, γιατί είχα την «ατυχία» να έχω κάνει διδακτορικό στο INSEAD». Για όσους δεν γνωρίζουν, το INSEAD είναι μέσα στα top business schools, στην Ευρώπη και στον κόσμο, στη Γαλλία. Γιατί; Γιατί πήγε στον Δ.Ο.Α.Τ.Α.Π. και του είπαν ότι δεν αναγνωρίζεται το διδακτορικό του INSEAD, ως διδακτορικό !

 Εγώ δεν θα πω τίποτε άλλο. Θέλω έναν Δ.Ο.Α.Τ.Α.Π., που θα αναγνωρίζει τα πτυχία από τα top πανεπιστήμια, δεν θα βάζει εμπόδια σε εξαιρετικούς καθηγητές και του εσωτερικού και του εξωτερικού, έτσι ώστε να μπορούν να χρησιμοποιούν τα πτυχία τους, που τα έχουν κάνει στο εξωτερικό και θέλω να δίνει έμφαση στο θέμα ποιότητα.

 Για μένα – λυπάμαι που θα το πω αυτό – είναι ντροπή να μην μπορεί να αναγνωρίσει ένας συνάδελφός το Phd του INSEAD και να επιστρέψει σε ένα ελληνικό πανεπιστήμιο.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κύριος Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Πρόεδρε, αγαπητοί συνάδελφοι, καταρχάς, να συγχαρώ τον κύριο Καλογήρου, γιατί οσονούπω, θα αποφασιστεί και η τοποθέτηση του, ως προέδρου του Διεπιστημονικού Οργανισμού Αναγνώρισης Τίτλων Ακαδημαϊκών και Πληροφόρησης.

 Κύριε Καλογήρου, θα ήθελα την άποψή σας, μιας και όταν η κοινωνία ή οι πολίτες ακούνε περί Δ.Ο.Α.Τ.Α.Π., αμέσως στο μυαλό τους έρχεται μια στοίβα θεμάτων, στα οποία ουδέποτε, μα ουδέποτε, δόθηκε μια απάντηση. Αν βγείτε και ρωτήσετε, στον περίγυρο σας, στη γειτονιά σας, στους δικούς σας ανθρώπους, στους φίλους σας, για το Δ.Ο.Α.Τ.Α.Π., εάν υπάρχει Δ.Ο.Α.Τ.Α.Π., αυτή είναι η ερώτηση, δηλαδή, αιτείσαι την ισοτιμία και εν τοις πράγμασι, την αντιστοιχία του τίτλου σου από ένα μεγάλο πανεπιστήμιο της Ευρώπης και περιμένεις πότε θα βρεθεί η Επιτροπή αυτή να συνεδριάσει και να αποφασίσει περί των ακαδημαϊκών σου τίτλων.

 Τώρα, εγώ θα ήθελα να ρωτήσω, αν είστε αποφασισμένος. Γιατί, κακά τα ψέματα, για να κάνουμε ομελέτα, χρειάζεται να σπάσουμε τα αβγά. Είστε αποφασισμένος να σπάσετε τα αυγά; Είστε αποφασισμένος, επιτέλους, να μπει μια τελεία σε αυτό το αμαρτωλό, το πρώην Δ.Ι.Κ.Α.Τ.Σ.Α., νυν Δ.Ο.Α.Τ.Α.Π.; Είστε αποφασισμένος να δώσετε απαντήσεις, άμεσα, στην κοινωνία και τους πολίτες; Είστε αποφασισμένος να δώσετε απαντήσεις σε αυτόν, που έχει τα όνειρά του πλάσει και εναποθέσει στην Ελλάδα, να του αποδοθεί ο ακαδημαϊκός του τίτλος, ως προς την ισοτιμία και την αντιστοιχία και εν πάση περιπτώσει να του αποδοθούν τα επαγγελματικά δικαιώματα;

 Για όλα αυτά, πιστεύω, με βάση το βιογραφικό σας, που εγώ, προσωπικά, το είδα πάρα πολύ καλό και εκτιμώ ότι θα έχετε κάνει, ήδη, τον πρώτο σχεδιασμό σας, πιστεύω ότι είστε σε θέση να δώσετε λύση. Το θέμα είναι αν θα το πάτε - που λέει και ο λαός - κάτω κάτω. Γιατί, κακά τα ψέματα, ο λαός ποτέ δεν κάνει λάθη και μάλιστα λέει ότι, όταν δεν ξέρεις ένα ερώτημα, δεν το θέτεις. Όταν, όμως, βάζεις ένα ερώτημα και ξέρεις και την απάντηση, είναι εύκολο να δώσεις και τη λύση. Ευχαριστώ.

 Θα ήθελα, επίσης, να απαντήσει και η κυρία Υπουργός, για ερωτήσεις, τις οποίες έχουμε θέσει, ως προς τον Δ.Ο.Α.Τ.Α.Π. και δεν έχουμε πάρει καμία απάντηση. Πολλά τα ερωτήματα, ως προς τον Δ.Ο.Α.Τ.Α.Π... Βέβαια, τώρα, με τον καινούργιο πρόεδρο, θα περιμένουμε εν τοις πράγμασι να αναλάβει τα καθήκοντά του και να απαντήσει στη συνέχεια. Έτσι, λοιπόν, στο κλείσιμο, εύχομαι καλή επιτυχία στα δύσκολα και νέα καθήκοντα.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει η κυρία Τζούφη.

**ΜΕΡΟΠΗ ΤΖΟΥΦΗ:** Ευχαριστώ, κύριε Πρόεδρε. Θα είμαι σύντομη. Νομίζω ότι η κύρια και μοναδική ερώτηση προς τον υποψήφιο Πρόεδρο του Δ.Ο.Α.Τ.Α.Π., τον συνάδελφο, τον κύριο Καλογήρου, είναι ότι ήδη μίλησε για αναγκαία αλλαγή του νόμου. Ο νόμος, ο οποίος ισχύει, είναι ο νόμος του 2005, της κυρίας Γιαννάκου. Θέλω, λοιπόν, επειδή και η Υπουργός έχει μιλήσει για αντίστοιχες αλλαγές, να μας πείτε, αν αυτές οι αλλαγές, εμπράκτως, αμφισβητούν τη δυνατότητά του Δ.Ο.Α.Τ.Α.Π. να είναι ο αποκλειστικός φορέας, που αναγνωρίζει πτυχία πλήρων σπουδών από την αλλοδαπή και τι θα κάνετε, με το θέμα της διάταξης των κολεγίων.

Σε ποια κατεύθυνση, δηλαδή, αμφισβητείτε και προτείνετε, διότι αποδέχεστε το πολιτικό σχέδιο της Κυβέρνησης, για την αλλαγή του νόμου. Το θεωρώ κρίσιμο και θα ήθελα να ακούσουμε την άποψή σας.

Το δεύτερο θέμα, στο οποίο τοποθετηθήκατε και το είπατε «τεχνικού χαρακτήρα, αλλά κρίσιμο», είναι το θέμα της υποστελέχωσης του Οργανισμού. Η υποστελέχωση του Οργανισμού δεν είναι μια καινούργια ιστορία, έχει μνημονιακό παρελθόν και έχουν γίνει και μια σειρά ενέργειες, το τελευταίο χρονικό διάστημα, τις οποίες, εφόσον κάνατε και την διαδικασία, κατά κάποιον τρόπο, παράδοσης - παραλαβής, γνωρίζετε ότι το προηγούμενο χρονικό διάστημα, έγινε μια προσπάθεια ηλεκτρονικοποίησης των υπηρεσιών, το e- doatap, δηλαδή, να ψηφιοποιηθούν και οι διοικητικές και οι ακαδημαϊκές διαδικασίες. Κάπως, βελτιώθηκαν τα πράγματα. Εσείς πώς σκέφτεστε να προχωρήσετε, σε αυτή την κατεύθυνση; Έχουν προκηρυχθεί, από το Φεβρουάριο του 2019, πέντε νέες θέσεις, οι οποίες έχουν «παγώσει», τι θα κάνατε σ' αυτή την κατεύθυνση;

Αναφερθήκατε σε ένα θέμα πάρα πολύ σοβαρό, στο Πρόγραμμα των 5.500 ανέργων – το οποίο είναι κρίσιμο για τον Οργανισμό – και των οποίων η θητεία τελειώνει το Μάρτιο. Ξέρετε ότι εμείς, ως πολιτικός φορέας, έχουμε ζητήσει – αυτό είναι πρόγραμμα του ΟΑΕΔ – να παραταθεί, διότι θεωρούμε ότι είναι άδικο γι΄ αυτούς τους νέους επιστήμονες, που επέλεξαν να μείνουν στον τόπο και να στηρίξουν κρίσιμες υπηρεσίες, να μη συνεχιστεί αυτό το Πρόγραμμα, τη στιγμή, που μιλάμε για το θέμα του «brain gain». Τι θα κάνετε εσείς, που είναι τόσο κρίσιμο για τον Οργανισμό, που καλείστε να αναλάβετε, για να αλλάξει η άποψη της Κυβέρνησης, που είναι ότι το «Πρόγραμμα τελειώνει»;

Επίσης, εκείνο που θέλω να σας ρωτήσω, γιατί τοποθετηθήκατε πάνω σ’ αυτό, είναι ότι είπατε ότι ήδη υπάρχει ένας Οργανισμός και ένας Κανονισμός λειτουργίας. Άρα, παρά τις δυσκολίες, που είχαν υπάρξει, στο προηγούμενο χρονικό διάστημα και το γεγονός ότι για ένα αρκετό χρονικό διάστημα είναι και «ακέφαλος» ο Οργανισμός, διότι είχε λήξει η θητεία του προηγούμενου Δ.Σ., έχουν γίνει κάποιες ενέργειες. Πώς σκέφτεστε – διότι η διοίκηση έχει και μια συνέχεια – να προχωρήσετε σ' αυτή την κατεύθυνση;

Θεωρώ ότι το θέμα, που έθεσε και ο κ. Δελής, είναι κρίσιμο. Πράγματι, στον Δ.Ο.Α.Τ.Α.Π. και με ανοικτές τις μεγάλες προκηρύξεις, που έχουμε αυτόν τον καιρό, υπάρχουν συσσωρευμένοι οι τίτλοι σπουδών από κανονικά πανεπιστήμια του εξωτερικού, οι οποίοι είναι, όμως, σημαντικό προσόν για την κατάληψη θέσης στους διαγωνισμούς, που είναι ανοιχτοί. Μας έρχεται από παντού. Τι σκέφτεστε, αν έχετε κάποια λύση να προτείνετε, συγκεκριμένη, για την επίλυση αυτού του θέματος;

Θα ήθελα να πω ότι η τοποθέτησή μας είναι κυρίως πολιτική, στο γεγονός ότι συμμερίζεστε, διότι αυτή είναι η αίσθηση, που έχω και δεν νομίζω ότι θα αλλάξει, τη μεταβολή του πλαισίου, που έχει ο Δ.Ο.Α.Τ.Α.Π.. Ο ιδρυτικός νόμος του Δ.Ο.Α.Τ.Α.Π. λέει ότι έχει την αποκλειστική ευθύνη να απονέμει την ακαδημαϊκή ισοδυναμία. Κρίσιμο. Αυτό άλλαξε, με την τελευταία νομοθέτηση. Είναι κρίσιμο για τον κόσμο, που μας ακούει, για τους αποφοίτους, οι οποίοι έχουν δώσει μάχες γι΄ αυτά τα πτυχία, τα δημόσια πανεπιστήμια. Πρέπει να τοποθετηθείτε, με έναν πολύ σαφή τρόπο, απέναντι σ' αυτό το θέμα.

Στο κομμάτι της διοικητικής εμπειρίας, απλώς, η κριτική γίνεται, διότι υπάρχει και ένα δεδικασμένο προηγούμενο. Να σας πω, ότι κατά την αξιολόγηση της προηγούμενης υποψήφιας προέδρου, το είπα και προηγουμένως, υπήρχε η άποψη ότι στερείται διοικητικής εμπειρίας, ακριβώς, επειδή δεν ήταν στο προηγούμενο Δ.Σ. του Δ.Ο.Α.Τ.Α.Π... Διότι, τότε, ο συνυποψήφιος ήταν ο Αντιπρόεδρος του Δ.Ο.Α.Τ.Α.Π.. Επομένως, αυτό το πράγμα πάρα πολλές φορές «ξεχειλώνει», όπως και το κομμάτι του πολιτικού πρόσημου. Αναδείχθηκε εδώ, με τις δημόσιες αναρτήσεις σας, ότι εσείς έχετε ένα πολύ συγκεκριμένο πολιτικό πρόσημο, το οποίο το έχετε υπηρετήσει, με τη δημόσια εικόνα σας. Θέλω, πω, δηλαδή, ότι η προηγούμενη Πρόεδρος, στην οποία είχε ασκηθεί πολύ σκληρή κριτική, δεν είχε τέτοια δημόσια έκθεση στα πράγματα.

Με την έννοια, λοιπόν, της πολιτικής διαφωνίας και εγώ, δεν θα είμαι θετική στην υποψηφιότητά σας, παρόλα αυτά, όμως, περιμένουμε τις απαντήσεις σας.

Να πω και στην κυρία Υπουργό, ότι έχουμε υποβάλει και μια Ερώτηση, την είπε και ο κ. Κωνσταντόπουλος, 37 Βουλευτές του ΣΥΡΙΖΑ, τον Δεκέμβριο του 2019, που θίγουμε τα ζητήματα αυτά, που είπα, της υποστελέχωσης, των χρονοβόρων διαδικασιών και περιμένουμε να δούμε γι΄ αυτά τα ζητήματα επείγοντος χαρακτήρα, πώς σκέφτεστε, διότι δεν έχουμε λάβει ακόμα την απάντηση, από τον Δεκέμβριο του 2019. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε.

Το λόγο έχει η κυρία Ασημακοπούλου.

**ΣΟΦΙΑ-ΧΑΪΔΩ ΑΣΗΜΑΚΟΠΟΥΛΟΥ:** Ευχαριστώ, κύριε Πρόεδρε. Κυρία Υπουργέ, κυρίες και κύριοι συνάδελφοι, διανύουμε μια περίοδο, κατά την οποία ο ακαδημαϊκός χάρτης βρίσκεται αντιμέτωπος με πλήθος πτυχίων, εκτός Ελλάδας. Γεγονός που σημαίνει ότι ο ρόλος του Δ.Ο.Α.Τ.Α.Π. είναι καθοριστικός και στρατηγικός. Γι' αυτό χρειάζεται να διοικείται από πρόσωπο εγνωσμένου κύρους, με διοικητική εμπειρία και ακαδημαϊκά προσόντα. Είναι σημαντικό, επίσης, το πρόσωπο αυτό να γνωρίζει πώς λειτουργούν τα ακαδημαϊκά ιδρύματα του εξωτερικού, ούτως ώστε να μπορέσει να διαχειριστεί το δύσκολο έργο, που θα αναλάβει.

Από το αξιόλογο και πλούσιο βιογραφικό του κυρίου Καλογήρου είναι πρόδηλο ότι πληροί τα απαιτούμενα κριτήρια και για την εν λόγω θέση. Πρέπει να τονίσουμε, όμως, ότι για τους πτυχιούχους του εξωτερικού, που επιθυμούν να λάβουν την αναγνώριση του πτυχίου τους, οι χρονικές καθυστερήσεις είναι ένας Γολγοθάς ετών. Ακόμα και σήμερα, σύμφωνα με την ειδική Έκθεση του Συνηγόρου του Πολίτη, το χρονικό διάστημα, που συνήθως μεσολαβεί από την υποβολή της αίτησης, έως και την παραλαβή της Πράξης Αναγνώρισης, προσεγγίζει, κατά μέσον όρο, τους 8 μήνες και μπορεί να φτάσει και να ξεπεράσει τους 12 μήνες. Σύμφωνα με την ίδια Έκθεση, ο Δ.Ο.Α.Τ.Α.Π. δεν επιδεικνύει την απαιτούμενη επιμέλεια, στο πεδίο της επικοινωνίας με τους αιτούντες, αναφορικά με την πορεία της υπόθεσης τους, την έγκαιρη ειδοποίηση τους, αναφορικά με έγγραφα, που λείπουν από το φάκελο της αίτησης τους και τη χορήγηση εγγράφων, που περιέχονται στο φάκελο τους, εντός των σχετικών προθεσμιών του Κώδικα Διοικητικής Διαδικασίας.

Δεν φτάνουν τα ως άνω χρόνια ζητήματα, οι καθυστερήσεις εντάθηκαν περαιτέρω, λόγω του ότι η θητεία του απερχόμενου Δ.Σ. του Δ.Ο.Α.Τ.Α.Π. έληξε, στις 4 Νοεμβρίου. Αυτό είχε, ως συνέπεια, ο Οργανισμός να βρίσκεται σε κατάσταση υπολειτουργίας, από τότε, έως σήμερα. Η εκκρεμότητα αυτή έχει, ως αποτέλεσμα, ο Δ.Ο.Α.Τ.Α.Π. να διεκπεραιώνει μόνο ζητήματα επείγοντος χαρακτήρα.

Θα ήθελα, λοιπόν, να ρωτήσω τον κύριο Καλογήρου ποιες αλλαγές θεωρεί ότι απαιτούνται να γίνουν, άμεσα, στον Οργανισμό, για να μειωθούν τα παραπάνω προβλήματα και οι καθυστερήσεις;

Επίσης, οι στόχοι του Οργανισμού θεωρείτε ότι είναι ρεαλιστικοί ή χρειάζεται επαναπροσδιορισμός τους, ούτως ώστε να επιλυθούν τα ζητήματα του παρελθόντος;

Αντί να γίνονται ενέργειες, προκειμένου να διευκολύνονται και να επιλύονται, ταχύτατα, τα αιτήματα των πολιτών, συμβαίνει το αντίθετο. Με την πάροδο των ετών, τα προβλήματα λειτουργίας διαιωνίζονται, κρατώντας, επί της ουσίας, ομήρους τους πτυχιούχους. Οι σοβαρές καθυστερήσεις, συχνά, αποτελούν εμπόδιο για τον επαναπατρισμό αξιόλογων επιστημόνων, με όποιες συνέπειες έχει αυτό στην ανάπτυξη της χώρας και την οικονομία. Χρειάζονται βήματα προόδου και αποφασιστικές κινήσεις, για να μην εξακολουθήσουμε να παραμένουμε στο ίδιο έργο θεατές. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε την κυρία Ασημακοπούλου. Το λόγο έχει ο κ. Βερναρδάκης.

**ΧΡΙΣΤΟΦΟΡΟΣ ΒΕΡΝΑΡΔΑΚΗΣ:** Ευχαριστώ, κύριε Πρόεδρε. Εγώ θέλω να κάνω μερικές κρίσιμες ερωτήσεις, πολύ συγκεκριμένες. Η πρώτη ερώτηση. Μιλήσατε για την ανάγκη εκσυγχρονισμού του θεσμικού πλαισίου του Δ.Ο.Α.Τ.Α.Π.. Επανέρχομαι σε μια ερώτηση, που έγινε και από την κυρία Τζούφη. Αυτό που δεν μας εξηγήσατε, όμως, είναι σε ποια κατεύθυνση πρέπει να γίνει ο νόμος. Εγώ νομίζω ότι πρέπει να έχουμε μια πιο αναλυτική ενημέρωση, ως προς την κατεύθυνση, κατά τη δική σας γνώμη.

Η δεύτερη ερώτηση αφορά και την Υπουργό και εσάς. Θα βλέπατε θετικό ένα ενδεχόμενο κατάργησης του Οργανισμού και συνένωσής του σε ένα νέο Οργανισμό, με το αυτοτελές τμήμα εφαρμογής της ευρωπαϊκής νομοθεσίας; Τίθεται τέτοιο ζήτημα; Αυτό, βεβαίως, αφορά και την Υπουργό, γιατί είναι ζήτημα και πολιτικής, αλλά θα ήθελα και τη δική σας γνώμη, πάνω σ' αυτό το ενδεχόμενο.

Το τρίτο ζήτημα είναι το εξής. Θα βλέπατε ένα ενδεχόμενο σύγκλισης της διαδικασίας ακαδημαϊκής αναγνώρισης τίτλων, που διενεργεί ο Δ.Ο.Α.Τ.Α.Π. και των διαδικασιών, που προκύπτουν από το νέο άρθρο 50; Επίσης, ένα κρίσιμο ερώτημα, το οποίο αφορά τη στρατηγική στόχευση του Οργανισμού ή του νέου Οργανισμού, όπως έχει προαναγγελθεί.

Αυτές είναι οι τρεις βασικές ερωτήσεις μου.

 Προσυπογράφω μια παρατήρηση, που έγινε, από τον εκπρόσωπο της «Ελληνικής Λύσης» για τα παράβολα. Θα ήθελα να δω τι σκέπτεστε γι' αυτό το πράγμα, διότι είναι ένα πολύ σοβαρό ζήτημα. Υπάρχουν, βεβαίως, πολλών ταχυτήτων παράβολα, αλλά θα ήθελα να καταλάβουμε πώς σκέπτεστε, ειδικά μετά τον τεχνολογικό εκσυγχρονισμό, που θέλετε να δώσετε, στην εσωτερική λειτουργία του Οργανισμού.

 Η τελευταία μου παρατήρηση αφορά περισσότερο την Υπουργό και λιγότερο τον υποψήφιο Πρόεδρο. Ο υποψήφιος Πρόεδρος αναφέρθηκε, σε κάποιες συναντήσεις, που έκανε με την Πρόεδρο, η οποία απέρχεται. Εδώ, όμως, υπάρχει ένα γενικότερο ερώτημα. Ένας απολογισμός της προηγούμενης διοίκησης δεν πρέπει να γίνεται σε αυτές τις Επιτροπές; Δηλαδή, τι παρέλαβε η προηγούμενη διοίκηση, τι παραδίδει σήμερα, τι πλαίσιο υπάρχει; Νομίζω ότι είναι αρκετά λογικό και πολύ αναγκαίο και δεν αφορά, βέβαια, μόνο αυτή την περίπτωση, αφορά όλες τις περιπτώσεις αλλαγής διοικήσεων, που έχουμε, μπροστά μας. Ευχαριστώ πολύ.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Είναι πολύ σωστή η τελευταία σας επισήμανση, κ. Βερναρδάκη. Το λόγο έχει η κυρία Χρηστίδου.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε. Κύριε Καλογήρου, σας καλωσορίζουμε στην Επιτροπή μας. Έχω να θέσω δύο ερωτήματα. Πρώτον, σχετικά με την επιστολή της προηγούμενης Προέδρου του Οργανισμού, που πρόκειται να αναλάβετε, που αφορούσε ένα μείζον θέμα, όπως είναι η αναγνώριση των πτυχίων των εκπαιδευτικών από τα κολέγια και την οποία επιστολή η αγαπητή κυρία Υπουργός αγνόησε. Αυτή η επιστολή παρείχε ένα σοβαρό αριθμό επιχειρημάτων αντίκρουσης της προειδοποιητικής επιστολής της Ε.Ε., σχετικά με την αναγνώριση των πτυχίων. Εσείς διαφωνείτε ή συμφωνείτε, με το περιεχόμενο αυτής της επιστολής; Και σας ρωτάμε, διότι πολύ απλά, πολλοί κακόπιστοι, θα μπορούσαν να πουν ότι το Υπουργείο αλλάζει Πρόεδρο του Δ.Ο.Α.Τ.Α.Π., περισσότερο με κριτήρια ιδεολογικής σύμπλευσης. Αυτή είναι η πρώτη ερώτηση. Επίσης, αν συμφωνείτε ή εάν διαφωνείτε με το περιεχόμενο της επιστολής της νυν Προέδρου του Δ.Ο.Α.Τ.Α.Π..

Δεύτερον, υπάρχει μια διάχυτη εντύπωση στην κοινωνία, ότι υπάρχουν κάποια αγορασμένα πτυχία από ορισμένα ιδρύματα. Επ’ αυτού, ποια είναι η σκέψη σας, ως νέος Πρόεδρος; Χρειάζεται νομοθετικό πλαίσιο, για να εξαλειφθούν οι όποιες υποψίες ή είναι αδικαιολόγητες; Ή με το ισχύον νομοθετικό πλαίσιο, είμαστε μια χαρά; Και το λέω αυτό, πολύ απλά, διότι και ο αγαπητός συνάδελφος της Νέας Δημοκρατίας, πριν από λίγο, μας είπε γι' αυτό το top school, στο εξωτερικό, που δεν αναγνωρίζεται κ.λπ.. Ξέχασε, όμως, να μας πει πόσο κοστίζει αυτό το top πτυχίο από το top school; Πόσο κοστίζει, για να το αποκτήσει ένας νέος άνθρωπος; Μήπως κοστίζει, όσο κοστίζει ένα διαμέρισμα; Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εγώ σας ευχαριστώ.

Το λόγο έχει η κυρία Σκούφα.

**ΕΛΙΣΣΑΒΕΤ (ΜΠΕΤΤΥ) ΣΚΟΥΦΑ:** Σαφώς, κύριε Καλογήρου, αναλαμβάνετε έναν Οργανισμό, ο οποίος έχει διαχρονικά πλήθος προβλημάτων, με κυριότερο, την ταλαιπωρία των «κακομοίρηδων», θα πω, αποφοίτων πανεπιστημίων. Άρα, κρίνεται θετικό, το ότι θέλετε να συνεχίσετε την προσπάθεια, που ανέλαβε η προηγούμενη Κυβέρνηση, όσον αφορά στην ψηφιοποίηση των αρχείων, το να αναβαθμίσετε την ιστοσελίδα, φυσικά, του Οργανισμού και να ιδρυθεί ένα help desk. Άξονες και ενέργειες, που θα βοηθήσουν πάρα πολύ και στην διαφάνεια λειτουργίας του Οργανισμού.

 Θέλω, αν μου επιτρέπετε, να επιστήσω την προσοχή σας στο εξής. Η ταχύτητα στη διεκπεραίωση, στη λήψη αποφάσεων, περί ισοδυναμιών των πτυχίων, δεν πρέπει, με τίποτε να οδηγήσει, σε fast track, μη νομιμοποιημένες διαδικασίες. Και φυσικά, θέλω και εγώ με τη σειρά μου, να ρωτήσω ευθέως την άποψή σας, για το εάν, όντως, τα πτυχία, που απονέμουν, - μιας και υπηρετείτε ελληνικό δημόσιο πανεπιστήμιο- τα ελληνικά δημόσια πανεπιστήμια, δίνουν τα ίδια ακαδημαϊκά προσόντα, με ξένα πανεπιστήμια, των οποίων, όμως, οι φοιτητές και φοιτήτριες, τρία χρόνια φοιτούν σε ένα ιδιωτικό κολέγιο, που έχει την έδρα του, στη χώρα μας και τον τελευταίο χρόνο πάει στο εξωτερικό. Πιστεύετε ότι υπάρχει ακαδημαϊκή ισοδυναμία, τη στιγμή μάλιστα, που δεν υπάρχει θεσμοθετημένος ένας μηχανισμός ελέγχου, πιστοποίησης, έγκρισης, οδηγού και περιεχόμενου σπουδών των συγκεκριμένων κολεγίων; Πιστεύετε ότι πρέπει να ιδρυθεί ένας τέτοιος μηχανισμός; Όντως, πιστεύετε ότι είναι πραγματικά ισοδύναμα τα πτυχία των ελληνικών δημόσιων πανεπιστημίων με τα πτυχία- πιστοποιητικά, που αποδίδονται, με την άλλη διαδικασία;

Μια τρίτη ερώτηση, που θέλω να σας υποβάλλω. Πιστεύετε ότι υπάρχει η νομική βάση ή το περιθώριο, βάσει και της ίδιας της ευρωπαϊκής νομοθεσίας, ούτως ώστε να διεκδικήσουμε εν τη πράξει την αποκλειστική αρμοδιότητα, σε μια ελληνική δημόσια Αρχή, όπως ο Δ.Ο.Α.Τ.Α.Π., να αναγνωρίζει την ακαδημαϊκή αξία των όποιων πτυχίων; Αν υπάρχει μέσα στο ίδιο το πλαίσιο της Ε.Ε., δηλαδή, αν δίνει το ευρωπαϊκό νομοθετικό πλαίσιο την αποκλειστική αρμοδιότητα στα κράτη - μέλη να αποφασίζουν για την ακαδημαϊκή αξία των όποιων πανεπιστημιακών τίτλων. Σας ευχαριστώ.

**ΓΕΩΡΓΙΟΣ ΣΤΥΛΙΟΣ(Πρόεδρος της Επιτροπής):** Τον λόγο έχει ο κ. Φίλης.

**ΝΙΚΟΛΑΟΣ ΦΙΛΗΣ:** Ευχαριστώ, κύριε Πρόεδρε. Σας καλωσορίζω, κ. Καλογήρου, εδώ στην Επιτροπή μας. Θέλω να σας κάνω μια ερώτηση, με βάση το νόμο, που ψηφίστηκε, για την αναγνώριση της επαγγελματικής ισοτιμίας, σε σχέση με τους διαγωνισμούς πρόσληψης - διορισμού εκπαιδευτικών στο δημόσιο. Πιστεύετε ότι η επαγγελματική ισοδυναμία είναι πρόκριμα για την αναγνώριση της ακαδημαϊκής ισοτιμίας των τίτλων; Με δεδομένο, μάλιστα, ότι υπάρχει μια διάκριση, αυτή τη στιγμή. Εσείς δεν ασχολείστε με την επαγγελματική ισοδυναμία, ως φορέας, αλλά αυτό είναι εντελώς τυπικό θέμα. Στην πράξη, οι κάτοχοι τίτλων κολεγίων, στη χώρα μας, έχουν τη δυνατότητα να πηγαίνουν σε διαγωνισμούς, όπου τα προσόντα είναι αυξημένα, δηλαδή, ακαδημαϊκά – γιατί αυτό είναι ένα ιδιαίτερο στοιχείο για τους διαγωνισμούς πρόσληψης μόνιμου προσωπικού εκπαιδευτικών, σε σχέση με άλλους τομείς του δημόσιου τομέα. Οι εκπαιδευτικοί έχουν, με βάση το νόμο, που πήγε και τον κατήργησε, τώρα, η κυρία Κεραμέως, αυξημένα προσόντα, που σημαίνει ακαδημαϊκά προσόντα. Είναι ο μοναδικός χώρος του δημοσίου, όπου, για να διοριστείς, πρέπει πραγματικά να έχεις τίτλο πανεπιστημιακό. Υποχρεωτικά. Οι άλλοι είναι κατά περίπτωση. Εφοριακός με ή χωρίς τίτλο, κ.ο.κ..

 Εδώ, λοιπόν, έχουμε αυτή την ιδιομορφία. Τι λέτε γι' αυτό εσείς; Ανοίγει ο δρόμος, για να αναγνωρίσετε την ισοτιμία την ακαδημαϊκή;

 Και κάτι τελευταίο. Σας γνωρίζω, πολλά χρόνια και πρέπει να πω ότι με ένα θετικό τρόπο σας βλέπω, αυτή τη στιγμή. Μου θυμίζετε τα φοιτητικά μας χρόνια. Όμως, εξεπλάγην αρνητικά με όσα άκουσα, διότι δίνετε την εντύπωση ότι είστε ένας ακτιβιστής, «αντιΣΥΡΙΖΑ». Θα μου πείτε έχετε το δικαίωμα. Έχετε τις πολιτικές σας απόψεις. Βεβαίως, δεν το αμφισβητώ αυτό και είχατε από μικρό παιδί πολιτικές απόψεις. Αλίμονο. Άλλο αυτό, όμως και άλλο να εμφανίζεστε, ως ένας φανατικός του διαδικτύου και να αναγνωρίζετε και εσείς τον φανατισμό σας, όταν κατεβάζετε τη δική σας σελίδα στο Facebook. Αυτό, λίγο, πρέπει να σας πω ότι με προβληματίζει. Ευχαριστώ.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε. Τελείωσε ο κατάλογος των Βουλευτών, συναδέλφων, που επιθυμούσαν να μιλήσουν. Το λόγο έχει ο κ. Καλογήρου.

 **ΟΡΕΣΤΗΣ ΚΑΛΟΓΗΡΟΥ (Προτεινόμενος για διορισμό στη θέση του Προέδρου του Δ.Σ. του Διεπιστημονικού Οργανισμού Αναγνώρισης Τίτλων Ακαδημαϊκών και Πληροφόρησης - Δ.Ο.Α.Τ.Α.Π.):** Ευχαριστώ. Έχω σημειώσει τα πάντα και θα προσπαθήσω, ειλικρινά, να απαντήσω σε όλα και με την απαιτούμενη πληρότητα, γιατί, όπως σας είπα, κυρίες και κύριοι Βουλευτές, από την πρώτη στιγμή της τοποθέτησής μου, σέβομαι, ιδιαίτερα, το ελληνικό Κοινοβούλιο και αυτόν τον σεβασμό μου θέλω να τον δείξω και στη διαδικασία αυτή.

 Έγιναν πάρα πολλές ερωτήσεις. Θα προσπαθήσω να τις ομαδοποιήσω. Υπάρχει μια, που σίγουρα ξεχωρίζει και θα μπορούσα να ξεκινήσω και από αυτή. Αυτή με τα κολέγια, για να συνεννοούμαστε. Πρώτα απ' όλα, όμως, θα ήθελα να πω το εξής. Ακούστηκαν λόγια καλά για το βιογραφικό μου, λόγια επικριτικά. Είναι όλα καλοδεχούμενα. Ξέρετε, όσοι και όσες είμαστε συνάδελφοι στο πανεπιστήμιο, εδώ και έχουμε περάσει από πολλές εκλογές, πάντα ακούμε στις εκλογές, τα εκλεκτορικά, και καλά και κακά λόγια, ακόμη και όταν είμαστε πολύ καλοί ή πολύ κακοί. Είναι κάτι, που είναι στο παιχνίδι. Το γνωρίζουμε. Ανάλογα από ποια οπτική γωνία βλέπει κανείς τα πράγματα, δίνει περισσότερη έμφαση στο τάδε προσόν ή στο άλλο προσόν. Ένας καλός «μέντοράς» μου, θα έλεγα, στο Πανεπιστήμιο Θεσσαλονίκης, στο Φυσικό Τμήμα, έλεγε πάντα: «Το ολοκλήρωμα να κοιτάζεις», όπως λέμε στα μαθηματικά. Σας καλώ, λοιπόν, αν θέλετε, να κοιτάξετε το ολοκλήρωμα, το μαθηματικό.

Είχα από τον κ. Ανδριανό μερικές ερωτήσεις και μια, κιόλας, να την αναφέρω αμέσως: «Τι θα γίνει με τους υποψήφιους εκπαιδευτικούς», επειδή ακούστηκε και από άλλους συνάδελφους αυτό. Ξέρετε, θέλω να είμαι πάρα πολύ προσεκτικός. Η διάθεσή μου είναι να δοθεί απόλυτη προτεραιότητα, όμως, πρέπει να εξετάσω, πολύ καλά, το θεσμικό πλαίσιο, το νομοθετικό. Είναι η βούληση μου να δώσω απόλυτη προτεραιότητα, αλλά αν εμφανιστεί ένας πολίτης και μου «κουνήσει» τον ώμο και μου πει «Εγώ δεν είμαι για το ΑΣΕΠ, αλλά περιμένω περισσότερο. Έχω πιο παλιά σειρά από αυτούς, πώς με προσπερνάς; Ο νόμος το απαγορεύει». Δεν ξέρω, δεν το λέω. Εννοώ ότι θέλω να είμαι πάρα πολύ προσεκτικός. Να μην υπόσχομαι πράγματα, που γίνονται ή δεν γίνονται. Η βούληση είναι να δοθεί απόλυτη προτεραιότητα στο διαγωνισμό, για τις 24 Φεβρουαρίου. Δεν γνωρίζω, αν μπορεί να γίνει πια, ανθρωπίνως, οτιδήποτε για τους νηπιαγωγούς, που είναι στις 3 Φεβρουαρίου, τη Δευτέρα. Ανθρωπίνως.

Θέλω να σας πω και αυτό έχει να κάνει και με την ενημέρωση των πολιτών, ένα δείγμα γραφής, θέλω να σας δώσω, δικό μου. Δεν σας κρύβω ότι τις τελευταίες μέρες, από την Πέμπτη, που βγήκε το δελτίο τύπου, δεν θυμάμαι, χθες ή προχθές, έχω δεχθεί πάνω από 30 ηλεκτρονικά μηνύματα αγωνίας από νέους ανθρώπους, που είναι στον ΑΣΕΠ, τώρα και με ρωτάνε. «Μάθαμε ότι γίνατε Πρόεδρος. Τι θα κάνετε;» Απάντησα σε όλους, έναν - έναν, προσωπικά και θα απαντώ σε όλους, έναν - έναν, προσωπικά, στους Έλληνες πολίτες, τουλάχιστον, στο αρχικό διάστημα, μέχρι να ομαλοποιηθεί η κατάσταση. Τους απάντησα πολύ ευγενικά ότι «Αγαπητέ μου, δεν έχω καμία ιδιότητα. Δεν με έχει εγκρίνει η Επιτροπή της Βουλής. Δεν υπάρχει διορισμός. Δεν υπάρχει ΦΕΚ.». Αλλά απάντησα στους πολίτες και τους υποσχέθηκα ότι θα κάνω ό,τι είναι ανθρωπίνως δυνατό. Δεν τους δίνω ψεύτικες ελπίδες. Άρα, αυτό είναι ένα θέμα, που έτσι το αντιμετωπίζω.

«Ποιο είναι το σημαντικότερο πρόβλημα του Δ.Ο.Α.Τ.Α.Π.». Ακούστηκε και από τον κ. Ανδριανό, αλλά και από πολλούς άλλους Βουλευτές και κυρίες και κυρίους, μετά. Νομίζω και οι τοποθετήσεις σας και η δική μου, αλλά και οι δικές σας, το έχουν αναδείξει. Η καθυστέρηση. Η τεράστια καθυστέρηση. Αυτό είναι το νούμερο ένα πρόβλημα του Δ.Ο.Α.Τ.Α.Π. και νομίζω ότι προσπάθησα να απαντήσω, με το δεύτερο μέρος της τοποθέτησής μου.

Πάλι, δεν θέλω να δίνω ψεύτικες υποσχέσεις. Πολύ προσεκτικά είπα ότι με τις προτάσεις ηλεκτρονικής διακυβέρνησης, στόχος μου είναι να αυξηθεί, γρήγορα, ο ρυθμός παραγωγής αναγνωριστικών πράξεων. Δεν θέλω να δώσω νούμερα, που δεν θα είναι ρεαλιστικά. Ο στόχος μου είναι στο τέλος της τριετίας, να είμαστε στις 90 μέρες για ισοτιμία και αντιστοίχιση, είναι 60 μόνο για ισοτιμία, υπάρχει μια διαφορά.

Ερχόμαστε, τώρα, παίρνοντας αφορμή και από αυτό το τελευταίο, εάν είναι επαρκές το υπάρχον νομοθετικό πλαίσιο. Γίνανε πολλές ερωτήσεις, για το τι εννοώ, ότι υπάρχει αναγκαιότητα να αλλάξει κ.λπ.. Πρέπει να γίνω σαφής σε αυτό. Θα ακολουθήσει και θα το συνδέσω με τις πολλές ερωτήσεις, για το άρθρο 50, δεν θα αποφύγω τίποτα. Σας υπόσχομαι.

Όλες οι χώρες της Ευρώπης έχουν Δ.Ο.Α.Τ.Α.Π.. Η διεθνής ονομασία είναι NARIC, δηλαδή National Academic Recognition Information Centre. Ο ελληνικός Δ.Ο.Α.Τ.Α.Π., στην αγγλική του εκδοχή της ιστοσελίδας, λέει «Greek NARIC». Όλων μας τα παιδιά, φαντάζομαι και ανίψια σας, φίλοι σας, παιδιά σας, όλοι οι φοιτητές μας, δεκάδες χιλιάδες εκατοντάδες φοιτητές κάνουν αίτηση, για να κάνουν μεταπτυχιακά στο εξωτερικό. Δεν υπάρχει αναγνώριση από το Δ.Ο.Α.Τ.Α.Π., από το NARIC της Ολλανδίας. Τι θα πει αυτό; Υπάρχει. Πώς υπάρχει. Ο NARIC της Γαλλίας έχει μια βάση δεδομένων κεντρική, στο Παρίσι και βλέπει από πού είναι π.χ. ο Παπαδόπουλος. Είναι από το Αριστοτέλειο, είναι στη βάση, στο Αριστοτέλειο, τελείωσε. Δεν θα ασχοληθεί το γαλλικό πανεπιστήμιο να ζητήσει ακαδημαϊκή αναγνώριση του πτυχίου, για να κάνει μεταπτυχιακά ο Έλληνας φοιτητής. Μάλιστα, ειδικά στη Γαλλία, που ξέρω, υπάρχουν παραρτήματα του NARIC, σε κάθε Πρυτανεία Πανεπιστημίου και εκεί συνεννοούνται, αμέσως. Αν υπάρξει μια περίπτωση από ένα αδιαβάθμητο πανεπιστήμιο, παράξενο, που, πρώτη φορά, το βλέπουν, μπορεί να απευθυνθούν στο κεντρικό NARIC και να ζητήσουν επισταμένη έρευνα για ακαδημαϊκή αναγνώριση. Ο στόχος μου για το θεσμικό πλαίσιο, κ. Βερναρδάκη, είναι να κάνουμε ένα τέτοιο ευρωπαϊκό NARIC, στην ακαδημαϊκή αναγνώριση, η οποία έχει να κάνει μόνο με τη συνέχιση σπουδών σε μεταπτυχιακό ή σε διδακτορικό επίπεδο. Αυτό είναι το NARIC. Επειδή, όλοι ορθά είπατε, ότι ο Δ.Ο.Α.Τ.Α.Π. κάνει ακαδημαϊκή αναγνώριση. Η ακαδημαϊκή αναγνώριση έχει να κάνει μόνο, ως έννοια, με τη συνέχιση μεταπτυχιακών και διδακτορικών σπουδών. Με την έννοια αυτή, δεν έχει απολύτως καμία επίπτωση το άρθρο 50, στη δουλειά, το ρόλο και την αποστολή του Δ.Ο.Α.Τ.Α.Π.. Απολύτως καμία. Αν κάνω λάθος, θα με διορθώσετε, είμαι έτοιμος να ακούσω οτιδήποτε. Θα ακούσω, με πολλή προσοχή τις αντιρρήσεις σας.

Το σημερινό νομοθετικό πλαίσιο του Δ.Ο.Α.Τ.Α.Π. είναι ο ν. 3328/2005. Μόνο με αυτόν μπορεί να λειτουργήσει για την ακαδημαϊκή αναγνώριση των πτυχίων. Ένας υποψήφιος πρόεδρος νομικού προσώπου δημοσίου δικαίου και αν, με τη δική σας απόφαση, με τιμήσετε με την έγκριση αυτού του διορισμού, είναι υποχρεωμένος και οφείλει να κινηθεί, εντός του υπάρχοντος νομοθετικού πλαισίου. Ένας πρόεδρος νομικού προσώπου δημοσίου δικαίου δεν κάνει πολιτική, ασκεί μόνο διοίκηση. Το σημερινό νομοθετικό πλαίσιο είναι ο ν.3328 και μόνο. Δεν είναι δουλειά του Προέδρου του Δ.Ο.Α.Τ.Α.Π., είναι τιμή. Ο ελληνικός λαός ψηφίζει τους εθνικούς αντιπροσώπους, το Κοινοβούλιο είναι η νομοθετική εξουσία, η Κυβέρνηση προσέρχεται στο Κοινοβούλιο, ως εκτελεστική εξουσία και προτείνει πολιτικές. Αν ο ελληνικός λαός ψηφίσει μια άλλη πλειοψηφία - αυτή είναι η δημοκρατία - και αποφασίσει να αλλάξει το νομοθετικό πλαίσιο προς οποιαδήποτε κατεύθυνση, είτε εγώ είτε οποιοσδήποτε άλλος πρόεδρος, πάλι θα είμαστε υποχρεωμένοι να λειτουργήσουμε, στο νομοθετικό πλαίσιο, που διέπει τη λειτουργία του Δ.Ο.Α.Τ.Α.Π..

Με την έννοια αυτή, λοιπόν, δεν επιτρέπει η ελληνική νομοθεσία στον Δ.Ο.Α.Τ.Α.Π. την ακαδημαϊκή αναγνώριση πτυχίου κολεγίου, που γίνεται, στην Ελλάδα. Δεν υπάρχει καμία παρερμηνεία, πάνω σε αυτό, από τη δική μου θέση. Θέλω να είμαι απολύτως σαφής, αλλά αυτό έχει να κάνει με τη δική μου αποστολή και μόνο και εκεί θέλω να περιοριστώ.

Θέλω, όμως, να παρατηρήσω και κάτι άλλο. Δεν προσέρχομαι, για να κάνω πολιτική, πολιτική άποψη είχα, ως ελεύθερος Έλληνας πολίτης, έντονη, επίμονη, αλλά αυτό ήταν με άλλη ιδιότητα. Έχουμε μια από τις καλύτερες δημοκρατίες στον κόσμο, ειλικρινά, το λέω και είναι τίτλος τιμής η έννοια της ελευθερίας της γνώμης του κάθε πολίτη και φυσικά εκτίθεμαι και κρίνομαι, ως ελεύθερος Έλληνας πολίτης. Άκουσα με πάρα πολύ μεγάλη προσοχή και την αρνητική κριτική για τη δημόσια γνώμη, που διατυπώνω και για όλο το χαρακτήρα, που μπορεί να έχει η δημόσια τοποθέτησή μου.

Σχετικά με πτυχές του βιογραφικού μου, για το αν είναι επαρκές ή όχι, άκουσα με προσοχή και τα καλά και τα αρνητικά λόγια. Έχετε το βιογραφικό μου, είναι πλήρες, προσπάθησα να γράψω και να μην αφήσω τίποτα απέξω και αυτό θα φανεί στην πορεία, είμαι υπόλογος απέναντι και στην εθνική αντιπροσωπεία. Ήταν πολύ καλή η πρόταση του κ. Βερναρδάκη, να έχουμε και έναν απολογισμό, στο τέλος της θητείας. Εκεί, νομίζω ότι θα κριθεί καλύτερα η διοικητική ή όχι επάρκεια, στο τέλος μιας θητείας.

**ΜΕΡΟΠΗ ΤΖΟΥΦΗ:** Οι πρόεδροι των νοσοκομείων και των περιφερειών, ήρθαν ένα χρόνο μετά την ανάληψη των καθηκόντων και παρουσίασαν τα δεδομένα, ενώπιον της Επιτροπής και αυτό έγινε στην προηγούμενη χρονική περίοδο και το έκαναν όλοι.

**ΟΡΕΣΤΗΣ ΚΑΛΟΓΗΡΟΥ (Προτεινόμενος για διορισμό στη θέση του Προέδρου του Δ.Σ. του Διεπιστημονικού Οργανισμού Αναγνώρισης Τίτλων Ακαδημαϊκών και Πληροφόρησης - Δ.Ο.Α.Τ.Α.Π.):** Αυτό ευχαρίστως θα το κάνω και εγώ, εάν μου το ζητήσετε. Επιτρέψτε μου να πω ότι είμαι και εγώ μισός Ηπειρώτης και η οικογένεια του πατέρα μου έχει μέσα στα Γιάννενα, στην Καλούτσα, 200 χρόνια ιστορία και πριν από την Καλούτσα, στο Ζαγόρι, πριν από τα 200 χρόνια, αλλά, είμαι και μισός Μακεδόνας, από την πλευρά της μητέρας μου. Έχω κάνει μεγάλη ιστορική έρευνα, για την οικογένεια. Η προ - προ γιαγιά μου ήταν τρίτη εξαδέλφη του Παύλου Μελά, οπότε είχα την τύχη να βρω, σε όλα τα αρχεία, τις ρίζες της οικογένειας.

Τι χρειάζεται να αλλάξει στο νομοθετικό πλαίσιο; Δεν ξέρω, αν χρειάζεται να αλλάξει, μπορεί να χρειάζεται, όμως. Εννοώ, ότι αν αυτό το νομοθετικό πλαίσιο επιτρέπει στον Δ.Ο.Α.Τ.Α.Π. να είναι ένα ευρωπαϊκό NARIC, μπορεί και να μη χρειάζεται να αλλάξει. Αν δεν του το επιτρέπει, πρέπει να αλλάξει, με την έννοια, που είπα προηγουμένως, με πολύ μεγάλη σαφήνεια. Γιατί τα δικά μας παιδιά, όταν πηγαίνουν στα δημόσια πανεπιστήμια της Γερμανίας, της Γαλλίας, της Αγγλίας, της Ισπανίας δεν τα ταλαιπωρούν οι Γάλλοι, οι Πορτογάλοι, με αναγνωρίσεις, για να κάνουν μεταπτυχιακό; Γιατί εμείς πρέπει να ταλαιπωρούμε τους Γερμανούς, τους Γάλλους, τους Άγγλους και τους Κινέζους; Έχουμε Κινέζους μεταπτυχιακούς, στην Κρήτη, σήμερα. Τον Φεβρουάριο, παίρνουν το πτυχίο τους από το μεταπτυχιακό του ελληνικού δημοσίου πανεπιστημίου και ο Δ.Ο.Α.Τ.Α.Π. δεν έχει εγκρίνει ακόμα το βασικό τους πτυχίο, από την Κίνα και δεν ξέρουν, αν θα μπορέσουν να πάρουν το μεταπτυχιακό. Αυτός είναι ο ρόλος ενός NARIC, για να είμαι σαφής και γι' αυτό μίλησα για εξωστρέφεια αμφίδρομη.

Πώς θα προσελκύσουμε ποιοτικούς ξένους φοιτητές, το είπε ο κ. Ταραντήλης, για ποιοτικούς Έλληνες επιστήμονες, αλλά και ποιοτικούς ξένους φοιτητές, στο ελληνικό δημόσιο πανεπιστήμιο για μεταπτυχιακές και διδακτορικές σπουδές, εάν δεν μπορούν να πάρουν αναγνώριση, μέχρι να τελειώσουν τις σπουδές τους και πρέπει να φύγουν να πάνε στην πατρίδα τους; Αυτό, λοιπόν, αν χρειαστεί θα το μελετήσω, αν χρειαστεί, θα κάνω τις εισηγήσεις μου στην πολιτική ηγεσία, αλλά η πολιτική ηγεσία και το Κοινοβούλιο είναι αυτοί, που θα αποφασίσουν τι θα κάνουν.

 Ακούστηκαν πολλά για το παρελθόν του ΔΙΚΑΤΣΑ, για το Δ.Ο.Α.Τ.Α.Π.. Δεν θέλω να αδικήσουμε και τους ανθρώπους, γιατί δουλεύουν, κάτω από πολύ δύσκολες και σκληρές συνθήκες οι υπάλληλοι του Δ.Ο.Α.Τ.Α.Π. και νομίζω ότι τους αδικούμε. Εγώ δεν θέλω να τους αδικήσω, προτού τους γνωρίσω από κοντά, αλλά είμαι σίγουρος ότι δίνουν τα πάντα, για να κάνουν σωστά τη δουλειά τους, αλλά είναι τέτοιο το θεσμικό πλαίσιο.

Πώς μπορεί να αποφορτιστεί ο Δ.Ο.Α.Τ.Α.Π.: Αν μπορεί να γίνει, με κάποιον τρόπο ευρωπαϊκός NARIC, τότε, στην ουσία, η ύλη του θα είναι μικρότερη. Και αυτό είναι ένα βασικό εργαλείο, ώστε σε ένα-δύο χρόνια, να ξεκαθαρίσουμε με τον όγκο, που υπάρχει συσσωρευμένος και μετά, να έχουμε ένα ρυθμό μικρότερης ύλης. Αυτή ήταν η βάση της τοποθέτησής μου, για το στόχο και για την επίλυση του βασικότερου προβλήματος, που είναι οι καθυστερήσεις.

Επιτρέψτε μου, για άλλη μια προσωπική αναφορά. Πάνω από τριάντα χρόνια, δεν έχω καμία κομματική ένταξη, απολύτως καμία. Κάπου σημείωσα τη λέξη «ανεξαρτησία», για το αν είμαι εκλεκτός ή αν θα κάνω χάρες. Είμαι ανεξάρτητος, πολύ ανεξάρτητος, θα έλεγα φανατικός. Υπερασπίζομαι, κύριε Φίλη, με πολύ πάθος, την προσωπική μου ανεξαρτησία και την προσωπική μου αξιοπρέπεια. Σας υπόσχομαι ότι θα το κάνω και ως Πρόεδρος του Δ.Ο.Α.Τ.Α.Π., μέσα στα πλαίσια τα πολύ αυστηρά του θεσμικού μου ρόλου, τα οποία είμαι αποφασισμένος να τιμήσω, με όλες μου τις δυνάμεις. Και είναι βαριά η ευθύνη, που αναλαμβάνω.

Θα κάνω άλλη μια προσωπική εξομολόγηση, δεν θα το κάνω για να πω για μένα, αλλά για να τιμήσω τους συνεργάτες μου. Ανήκω σε μια εξαιρετική ερευνητική ομάδα, στο Τμήμα Φυσικής του Πανεπιστημίου Θεσσαλονίκης, όπου περνάμε πάρα πολύ ωραία, μαζί με τους συναδέλφους μου, τους υποψήφιους διδάκτορες, μεταπτυχιακούς φοιτητές και δεν είχα πολύ σημαντικό λόγο να αφήσω αυτήν την ωραία ακαδημαϊκή ατμόσφαιρα. Όταν μου έγινε η πρόταση, το σκέφτηκα πολλές μέρες, δεν ήταν μια απάντηση επιπόλαια. Σκέφτηκα το εξής: Τόσα χρόνια, με έντονο επίμονο δημόσιο λόγο για τα μεγάλα προβλήματα του ελληνικού πανεπιστημίου και της εκπαίδευσης, είπα στον εαυτό μου «Δες τώρα, αν μπορείς να τα κάνεις και πράξη, όχι μόνο να μιλάς». Και έτσι ήταν, που αποφάσισα να βάλω ένα στοίχημα με τον εαυτό μου, να αναλάβω αυτή τη βαριά ευθύνη και τώρα να σταματήσω να μιλάω και να πράττω, να βάλω σε εφαρμογή τα οράματα μου, για τις ιδέες μου, αλλά πάντα, μέσα στο αυστηρό νομοθετικό πλαίσιο, που υπάρχει.

Με ρωτήσατε, εάν συμφωνώ ή δεν συμφωνώ, με την επιστολή της κυρίας Παπαδοπούλου. Θα το πω ευθέως. Όσα είπα υπάρχουν στο ν. 3328/2005, που λέει, πολύ καθαρά, τι πρέπει να γίνει για την ακαδημαϊκή αναγνώριση των πτυχίων των κολεγίων. Δεν μπορώ να εφίσταμαι από αυτό εδώ το πολύ αυστηρό νομοθετικό πλαίσιο.

Επειδή δεν θέλω να αφήσω να «πέφτουν» λέξεις, όχι για μένα, για τους πολίτες μας. Είπατε για αγορασμένα πτυχία. Υπάρχουν φημολογίες. Εγώ είμαι τριάντα χρόνια ακαδημαϊκός, έχω ακούσει και πράγματα, που δεν έχουν σχέση με το Δ.Ο.Α.Τ.Α.Π., ούτε τίποτα. Είναι μια πληγή σε όλο τον κόσμο - αν θέλετε - ακόμη και στις Ηνωμένες Πολιτείες και στην Ευρώπη, δεν είναι μόνο αγορασμένα πτυχία, είναι αγορασμένες μεταπτυχιακές εργασίες, φοιτητικές εργασίες. Αν κάποιος θέλει να παραδώσει στον καθηγητή 5 σελίδες, για να πάρει μια μονάδα στο μάθημα, μπορεί να δώσει 50 €, σε κάποιον να του τις φτιάξει. Είναι μια πληγή ακαδημαϊκή, σε όλο τον κόσμο και όχι μόνο, στην Ελλάδα. Στην Ελλάδα, έχει να κάνει αυτή η φημολογία, υπάρχει ένα πάθος του Έλληνα και της ελληνικής οικογένειας για πτυχία, πτυχία και διδακτορικά και μεταπτυχιακά, μόρια, ΑΣΕΠ, προσόντα, αλλά ξέρετε κάτι, αυτό κάποτε πρέπει να το δούμε αλλιώς.

Θα ήθελα να σας πω, ότι μια από τις μεγαλύτερες απογοητεύσεις της ακαδημαϊκής μου καριέρας ήταν η εξής. Διδάσκω από το 2002, από την πρώτη χρονιά ίδρυσης στο μεταπτυχιακό του Α.Π.Θ., «νανοτεχνολογίες» και «νανοεπιστήμες». Από το 2002, όταν τότε ιδρύθηκε, προφητικά, το 2002, η «νανοτεχνολογία» ήταν επιστημονική φαντασία. Σήμερα, είναι μια σαφής επιστημονική πραγματικότητα, στη ζωή του Έλληνα πολίτη και παγκοσμίως.

Μετά από έξι - εφτά χρόνια, πριν από την κρίση, σαφώς πριν από την κρίση, έως το 2006-2007, διαπίστωσα μια κάμψη του ενδιαφέροντος των μεταπτυχιακών φοιτητών, της ζέσης, που είχαν να σπουδάσουν. Μου ζητούσαν πιο εύκολα θέματα, πιο εύκολες εργασίες. Κάποια στιγμή, στην τάξη, τους έκανα συζήτηση και τους ρώτησα ευθέως, γιατί συμβαίνει αυτό. Μου λένε: «Μα, κύριε Καλογήρου, δεν ήρθαμε να σπουδάσουμε Νανοτεχνολογία, ήλθαμε τα πάρουμε τα μόρια, για να διοριστούμε στο δημόσιο». Η μεγαλύτερη ακαδημαϊκή μου απογοήτευση ήταν αυτή. Πρέπει να σταματήσει αυτό το πράγμα. Πτυχία, πτυχία, πτυχία. Δ.Ο.Α.Τ.Α.Π., Δ.Ο.Α.Τ.Α.Π., Δ.Ο.Α.Τ.Α.Π.. Γιατί; Για να γίνουμε υπάλληλοι, με εκατό πτυχία; Αδικούμε την ελληνική νεολαία. Είναι στο ελληνικό πανεπιστήμιο, είναι στο μεταπτυχιακό της Νανοτεχνολογίας και θέλουν μόρια για το δημόσιο !

Όχι. Πτώση ποιότητας, κυρία Σκούφα, δεν θα υπάρξει, γι’ αυτό είπα και το ISO. Επίσης, ρωτήσατε, αν είναι ισοδύναμα τα πτυχία των κολεγίων, με τα δημόσια πτυχία. Εντάξει. Θα το πω λίγο χαριτωμένα. Δεν υπάρχει τρόπος να το κρίνουμε, το απαγορεύει το άρθρο 16. Δεν μπορούμε να ελέγξουμε τα κολέγια, γιατί δεν είναι αναγνωρισμένα πανεπιστήμια, στην Ελλάδα. Μας εμποδίζει, είναι εμπόδιο το άρθρο 16, για να τα αξιολογήσουμε και να τα ελέγξουμε.

Σχετικά με τα παράβολα. Το βασικότερο είναι τα 1.000 €, που ζητάει ο Δ.Ο.Α.Τ.Α.Π., για την αναγνώριση ενός καινούργιου πανεπιστημίου, που δεν έχει ξαναεμφανισθεί, στη βάση δεδομένων, μόνο από τον πρώτο, που προσέρχεται, ο δεύτερος ή ο τρίτος μηδέν, γιατί μπήκε στη βάση δεδομένων αυτό.

 Δεν θέλω να πω κάτι, που να μην μπορώ να το υλοποιήσω. Θέλω να το σκεφτώ, αλλά το σκεφτόμουν χθες το βράδυ, ως ιδέα. Θα μπορούσα να βάλω 5 € παραπάνω σε όλους, για να μαζεύουμε αυτά τα 1.000 €, για να μην αδικούμε και κανένα. Κάπως εκεί προτίθεμαι να κινηθώ, τουλάχιστον για τις ακρότητες των παραβόλων.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε, κύριε Καλογήρου.

Το λόγο έχει η κυρία Υπουργός.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Ευχαριστώ πολύ όλους τους συναδέλφους, για τα γόνιμα σχόλια, για ένα δύσκολο θεσμό, ένα θεσμό, ο οποίος είναι αντιμέτωπος, με χρόνιες παθογένειες, δεν υπάρχει αμφιβολία επ’ αυτού, και ευχαριστώ θερμά τον καθηγητή, τον κύριο Καλογήρου, ο οποίος νομίζω ότι απάντησε σε όλα τα ερωτήματα, που του τέθηκαν, με ειλικρίνεια και σε βάθος. Ευελπιστώ ότι θα μπορέσει να συμβάλει, με καίριο τρόπο, στον εκσυγχρονισμό αυτού του θεσμού.

Θα κάνω λίγα σχόλια επ΄ αυτών, που ακούστηκαν, γιατί αρκετά απευθύνονταν και σε εμένα.

Πρώτα απ' όλα, αναφορικά με την περίφημη επιστολή του Δ.Ο.Α.Τ.Α.Π..

Κυρίες και κύριοι συνάδελφοι, άλλο τα ακαδημαϊκά δικαιώματα, άλλο τα επαγγελματικά δικαιώματα, άλλο η ακαδημαϊκή αναγνώριση τίτλων. Δηλαδή, άλλο το αν έχεις αποφοιτήσει από κάποιο πανεπιστήμιο της Αγγλίας και θέλεις να μπορέσεις να συνεχίσεις σε ένα μεταπτυχιακό στο Αριστοτέλειο Πανεπιστήμιο, για παράδειγμα και άλλο, το πώς θα μπορέσεις να ασκήσεις τα επαγγελματικά σου δικαιώματα, στη χώρα. Θα συμφωνήσω με τον κ. Καλογήρου – ο Δ.Ο.Α.Τ.Α.Π. το λέει ρητά και το λέει και η επιστολή ρητά – περιορίζεται, δηλαδή, περιορίζεται το πεδίο εφαρμογής του Δ.Ο.Α.Τ.Α.Π., του Οργανισμού, αποκλειστικά στην ακαδημαϊκή αναγνώριση πτυχίων. Τα πράγματα είναι ξεκάθαρα και ο ίδιος ο Δ.Ο.Α.Τ.Α.Π. – και σωστά – δηλώνει αναρμόδιος για οτιδήποτε έχει να κάνει με τα επαγγελματικά δικαιώματα, άρα, ό,τι συζητάμε σήμερα έχει να κάνει αμιγώς με τα ακαδημαϊκά δικαιώματα.

Αλλά θα κάνω μια κουβέντα και για τα επαγγελματικά δικαιώματα, γιατί ακούστηκαν πολλά και γράφτηκαν και στον Τύπο. Για ποια αυτοματοποίηση μιλάμε; Υπάρχει ένα Τμήμα στο Υπουργείο Παιδείας – το οποίο, μάλιστα, είναι και ενδυναμωμένο, γιατί έχει πάρα πολλή δουλειά – το οποίο, ακριβώς, ελέγχει, διεξοδικά, το κάθε πτυχίο του κάθε πανεπιστήμιου του εξωτερικού – είτε έχει παραρτήματα είτε δεν έχει – αναφορικά με το σε τι βαθμό, πράγματι, πληροί τις προϋποθέσεις. Το ελέγχει, ελέγχει προγράμματα σπουδών, ελέγχει το κατά πόσο, στην εκεί χώρα έχει πιστοποίηση το πρόγραμμα σπουδών και το εν λόγω πανεπιστήμιο και το εν λόγω παράρτημα, επιβάλλει αντισταθμιστικά μέτρα, επιπλέον εξετάσεις, τακτική άσκηση και ούτω καθεξής. Γίνεται ένας διεξοδικός έλεγχος, λοιπόν, ο οποίος, πολύ συχνά, οδηγεί σε απόρριψη, άρα, καμία αυτοματοποίηση, αλλά εκεί μιλάμε, αμιγώς, για άσκηση επαγγελματικών δικαιωμάτων, όπως, δηλαδή, ο Έλληνας εργαζόμενος μπορεί να πάει στην Αγγλία ή στη Γαλλία και να εργαστεί, στη βάση των θεμελιωδών αρχών της Ε.Ε., με τον ίδιο τρόπο, δεν μπορεί η Ελλάδα να αποκλείσει τον οποιοδήποτε αποφοιτά από ένα ξένο πανεπιστήμιο χώρας της Ε.Ε. να έρθει να ασκήσει επαγγελματικά δικαιώματα. Το τονίζω, λοιπόν, αυτό.

Προφανώς, θεωρώ άστοχο, κύριε συνάδελφε, το να κρίνουμε κάποιον για την κοινωνική του δράση, για το πώς εκφράζεται. Πράγματι, δημοκρατία έχουμε. Εγώ δεν θεωρώ μειονέκτημα το να εκφράζεται κάποιος, όπως είπε ο κ. Μάρκου, ότι είναι λαλίστατος και ότι είναι μειονέκτημα, εγώ θεωρώ ίσα - ίσα, ότι το να συμβάλει ο καθένας από όποια θέση θέλει, όπως θέλει ο κάθε ενεργός πολίτης να εκφράζεται, το θεωρώ ένα υγιές στοιχείο, στη δημοκρατία μας, για την οποία, νομίζω, ότι όλοι μπορούμε να είμαστε περήφανοι.

Έγιναν κάποιες νύξεις για κομματικές επιλογές. Κοιτάξτε, επειδή το ίδιο είχε ειπωθεί και για τον κ. Αντωνίου, εγώ σας προτρέπω να δείτε λίγο τις κομματικές διαδρομές αυτών των ανθρώπων και άμα βρείτε στοιχεία, που έχουν να κάνουν με τη Ν.Δ., να το συζητήσουμε και αυτό. Προφανώς δεν είναι κακό, αλλά ας σκεφτούμε μια φορά στην παιδεία, πέρα και πάνω από Κόμματα, ας σκεφτούμε, πέρα και πάνω, από συγκεκριμένες ιδεολογικές τοποθετήσεις, ας σκεφτούμε και ας μην καταδικάζουμε εξαρχής συγκεκριμένες επιλογές, ανθρώπους, που θέλουν να υπηρετήσουν την εκπαίδευση, ο καθένας από διαφορετικές θέσεις. Σε κάθε περίπτωση, δεν μπορεί κανείς να επιπλήττει οποιονδήποτε για οποιαδήποτε κομματική ταυτότητα έχει, οποιαδήποτε κομματική επιλογή έχει. Αλίμονο, είναι και αυτό ίδιον της δημοκρατίας μας.

Κύριε Βερναρδάκη, άκουσα, με μεγάλο ενδιαφέρον, αυτό που είπατε, περί απολογισμού. Το ασπάζομαι, το θεωρώ σημαντικό το να υπάρχει απολογισμός των διοικήσεων. Πρέπει να σας πω ότι εγώ με την κυρία Παπαδοπούλου έχω συναντηθεί και έχουμε μιλήσει αναλυτικά, έχουμε συζητήσει για τα χρόνια προβλήματα του φορέα, είμαστε σε τακτικές συνομιλίες και βεβαίως, νομίζω είναι πολύ σημαντικό να υπάρχει αναλυτική αναφορά, αναφορικά με το έργο όλων των φορέων.

Αναφέρθηκε το Κ.Κ.Ε. και πολλοί άλλοι συνάδελφοι στις καθυστερήσεις, στην αναγνώριση και ειδικά, αναφορικά και με το ζήτημα των διαγωνισμών – ένα χρόνιο πρόβλημα – διότι οι καθυστερήσεις δεν είναι δύο και τριών εβδομάδων, είναι καθυστερήσεις μηνών και χρόνων. Πρέπει να σας πω ότι είναι θέμα του ΑΣΕΠ, εγώ προσωπικά έχω κάνει εισήγηση στο ΑΣΕΠ, προκειμένου, ακριβώς, όταν εκκρεμούν δικαιολογητικά, αυτά να μπορούν να προσκομιστούν και σε μεταγενέστερο στάδιο. Έχει γίνει εισήγηση και είναι αμιγώς θέμα του ΑΣΕΠ.

Κυρίες και κύριοι, νομίζω ότι από όλα αυτά, που ειπώθηκαν, σήμερα, βγαίνει ένα γενικό συμπέρασμα, ότι η μεγάλη πρόκληση Πολιτείας είναι πως θα μετατρέψουμε τον Δ.Ο.Α.Τ.Α.Π. από έναν «γραφειοκρατικό βραχνά», που είναι, σήμερα, σε ένα πολύτιμο εργαλείο για την ενίσχυση της εκπαίδευσης, για την ενίσχυση της εξωστρέφειας, για την εξυπηρέτηση του πολίτη.

Χαιρετίζω το γεγονός ότι ο κ. Καλογήρου έχει τύχει διακομματικής στήριξης από τρία Κόμματα του Κοινοβουλίου. Συνεπώς, με μεγάλη, αυξημένη κοινοβουλευτική πλειοψηφία, θα αναλάβει ένα πάρα πολύ δύσκολο έργο, γιατί για εμάς είναι μεγάλο στοίχημα το να μπορέσουμε να μετατρέψουμε το Δ.Ο.Α.Τ.Α.Π. σε ένα καίριο εργαλείο ενίσχυσης της εκπαίδευσης, εξυπηρέτησης του πολίτη και ενίσχυσης, βεβαίως και της εξωστρέφειας του ονείρου, που μπορεί να έχει ένας Έλληνας φοιτητής, να κάνει ένα μεταπτυχιακό, να γυρνάει στη χώρα μας και να μπορεί αυτός ο τίτλος σπουδών να αναγνωρίζεται.

Θέλω να κλείσω με το εξής. Έλαβα μια επιστολή, πριν από μερικούς μήνες, από έναν πολίτη, ο οποίος αναφέρεται στη σύζυγό του, η οποία είχε πτυχία από το εξωτερικό και τα κατέθεσε, το 2016. Αν και κατέθεσε όλα τα δικαιολογητικά, πτυχία, μεταπτυχιακά κ.λπ., αυτή η διαδικασία αναγνώρισης δεν ολοκληρώθηκε, εν αγνοία της. Κανείς δεν την ενημέρωσε ότι η επίσπευση της διαδικασίας, που ζητούσε το πανεπιστήμιο, δεν θα οδηγούσε στην αναγνώριση. Η ισοτιμία, που θα της παρείχε ο Δ.Ο.Α.Τ.Α.Π., αφορούσε μόνο την υλοποίηση του διδακτορικού. Όταν αντιλήφθηκε ότι υπάρχει ακριβώς αυτό το ζήτημα, έκανε αλλεπάλληλες οχλήσεις, οι οποίες έπεσαν στο κενό. Είμαστε στο 2016. Τρία χρόνια αργότερα, στις αρχές του Δεκέμβρη, μετά από συνεχείς οχλήσεις, μετέβη, αυτοπροσώπως, στα γραφεία του Δ.Ο.Α.Τ.Α.Π., στην Αθήνα, για να ζητήσει απάντηση. Εκεί, έκπληκτη, ενημερώνεται ότι δεν μπορούν να βρουν τον φάκελό της και ότι θα πρέπει να συγκεντρώσει και να υποβάλει τα δικαιολογητικά της, εκ νέου και να περιμένει, τουλάχιστον, ένα χρόνο για την ολοκλήρωση της διαδικασίας, από το 2016, μέχρι το 2019 ! Κυρίες και κύριοι, αυτό πρέπει να το διορθώσουμε και πρέπει να αγωνιστούμε όλοι. Γι΄ αυτό χαίρομαι, πάρα πολύ, που ο κ. Καλογήρου τυγχάνει διακομματικής στήριξης, γιατί έχει ένα εθνικό έργο, να ανασχέσει το brain-drain και να μετατρέψει ακριβώς αυτόν τον καίριο φορέα σε ένα εργαλείο, το οποίο θα υπηρετεί τον πολίτη και την εκπαίδευση. Σας ευχαριστώ πολύ, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ευχαριστώ πολύ και εγώ. Κύριε Καλογήρου, όπως καταλαβαίνετε, έχετε ένα μεγάλο φορτίο να περάσετε στην απέναντι όχθη.

Η Επιτροπή μας, κατά πλειοψηφία, διατυπώνει θετική γνώμη για την καταλληλότητα του προτεινόμενου, κ. Ορέστη Καλογήρου, για διορισμό στη θέση του Προέδρου του Διοικητικού Συμβουλίου του Διεπιστημονικού Οργανισμού Αναγνώρισης Τίτλων, Ακαδημαϊκών και Πληροφόρησης.

Κύριε Καλογήρου, συγχαρητήρια, σιδηροκέφαλος.

**ΟΡΕΣΤΗΣ ΚΑΛΟΓΗΡΟΥ (Προτεινόμενος για τη θέση του Προέδρου του Δ.Σ. του Δ.Ο.Α.Τ.Α.Π.)**: Σας ευχαριστώ όλους και όλες, ανεξαιρέτως.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Εδώ ολοκληρώθηκε η συνεδρίαση της Επιτροπής.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Καλαφάτης Σταύρος, Μπουκώρος Χρήστος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κρητικός Νεοκλής, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Ακτύπης Διονύσιος, Πασχαλίδης Ιωάννης, Παπαδόπουλος Μιχαήλ, Μελάς Ιωάννης, Στύλιος Γεώργιος, Ταραντίλης Χρήστος, Φωτήλας Ιάσων, Χειμάρας Θεμιστοκλής (Θέμης), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Κάτσης Μάριος, Μάρκου Κωνσταντίνος, Ζαχαριάδης Κωνσταντίνος, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Κεγκέρογλου Βασίλειος, Αρβανιτίδης Γεώργιος, Δελής Ιωάννης, Κομνηνάκα Μαρία, Στολτίδης Λεωνίδας, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

Τέλος και περί ώρα 13.50΄, λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΓΕΩΡΓΙΟΣ ΣΤΥΛΙΟΣ ΧΡΗΣΤΟΣ ΤΑΡΑΝΤΙΛΗΣ**